Тадбиркорлардан Гулноранинг "Асрлар садоси" учун ўлпон олинмоқда\n08 март 2021, Тошкент вақти: 21:32\nБухорода "Асрлар садоси"\nЎзбекистондаги кичик тадбиркорлар Фонд Форум жамғармасининг лойиҳаси бўлган “Асрлар Садоси” анъанавий маданият фестивали учун пул тўлашга мажбурланмоқда¸ деб хабар йўллади Озодликка ўз манбалари.\nОлтинчи "Асрлар садоси" анъанавий маданият фестивали 2013 йил 4-5 май кунлари Навоий вилоятининг Сармишсой қишлоғида бўлиб ўтади.\nСармишсойлик тадбиркорлардан бири¸ исмини айтмаслик шарти билан Озодликка гапирар экан¸ янги ўлпондан сира рози эмаслигини таъкидлади:\n- Бу тадбир учун Навоий вилоятидаги ҳар бир тадбиркор камида 200 минг сўм тўлашга мажбурланди. Ҳисобида пул борми-йўқми¸ сўраб ҳам ўтиришмади.\n"Тўлайсан вассалом"¸ дейишди. Ишонмасангиз¸ тўлов қоғозларини сизга юбораман. Биз тадбиркорлар ўзимиз истамаган ҳолда Гулнора Каримова кўнгилхушлигини молиялаяпмиз¸ дейди ўз исми сир қолишини истаган тадбиркор.\nСуҳбатдошга кўра¸ бюджетдан ойлик олаëтганлар ва банк ходимлари маошидан ҳам "Асрлар садоси"учун пул ушлаб қолинмоқда.\nАйни манба¸ бу янги ўлпоннинг қай тарзда ундирилиши тафсилотларини ҳам айтиб берди:\n- Масалан, пул кўчириш учун банкка борасиз. Банк ходими сизга "Асрлар садоси" учун фалонча пул ўтказ, мана бу ҳисоб рақамига, деб айтади. Мен қаршилик қилсам¸ ичкаридан бошқарувчи чиқиб ялинди. Охири "Асрлар садоси"га пул кўчиришга мажбур бўлдим¸ дейди тадбиркор.\nМазкур суҳбат ортидан Озодлик манбаси¸ ўзининг Каримова фондига пул ўтказганини исботловчи тўлов топшириқномаси нусхасини таҳририятга йўллади.\nГулнора Каримова тадбирига "ҳомийлик" ҳақидаги банк тасдиқномаси.\nЎзбекистон Миллий банкининг вилоятлардан бирида ишловчи ўзини Гулбаҳор деб тақдим қилган ходими тадбиркорларни ҳомийликка мажбурлаш тизимини тушунтириб берди.\nСуҳбатдошга кўра¸ аввалига банк бошқарувчисига фалон тадбирга фалон сўм ундириб берасан, деган оғзаки буйруқ ҳокимликдан келади:\n- Ëзма буйруқ эса тавсиявий мазмунда бўлади. Тадбиркорлар ўртасида тарғибот- ташвиқот олиб бориб, уларни давлат ўтказаëтган тадбирларда ҳомий бўлишга чорлаш ҳақида гап боради бу ҳужжатларда¸ деб таъкидлаган суҳбатдош айни пайтда бу жараëннинг амалда мажбурийлигига эътибор қаратди.\nОзодлик тасарруфидаги бир ҳужжатда хориждан Ўзбекистон ҳудудига кириб келаëтган ширкат зиммасига "Асрлар садоси" тадбирига ҳомий бўлиш мажбурияти юклатилгани ҳам ўз исботини топган.\nБунинг эвазига бу ширкат Ўзбекистонда қудратли “ҳомий” га эга бўлади.\n“Асрлар Садоси” анъанавий маданият фестивали¸ аслида¸ пул майсаларини ўрадиган машина сифатида кўрилади.\n2008 йилда Фестивал Шаҳрисабз яқинида, 2009 йилда эса Тошкент вилоятида ўтказилди. 2009 йилдан бошлаб "Асрлар садоси" анаъанавий санъат фестивалига хориждан яна бир ҳомий - ЮНЕСКО ҳам қўшилди.\n2010 йили фестивал Хивада Ичан-Қалъа тарихий ёдгорлиги ҳудудида ўтказилди.\n2011 йили "Асрлар садоси" Бухоро шаҳрида бўлиб ўтди. 2012 йилда "Асрлар садоси" анъанавий маданият фестивали Қорақалпоғистон Республикаси Элликқалъа туманидаги қадимий Тупроққалъа ёдгорлигида ўтказилди.\nЎлпонлар остидаги тадбиркор\nҚонунда белгиланган солиқларга илова бўлган “ўлпон” тадбиркорлар учун фақат “Асрлар садоси” байрами учун тўланадиган тўловдангина иборат эмас.\nМамлакат¸ вилоят ва туман миқëсида ўтадиган байрам ва бошқа тадбирлар асосан тадбиркорлардан “юлинган” пул ҳисобидан амалга ошириб келинади.\nМасалан¸ Хоразмда Жалоллиддин Мангубердига ҳайкал қўйилганида тадбиркорлар қатори Мусулмонлар идорасидан ҳам ўлпон олинган эди.\nМаҳаллий имом¸ “Биз ҳайкалга пул йиғиб бера олмаймиз¸эътиқодимизга ва масжид низомига тўғри келмайди"¸ деганида вилоят ҳокими ғазабига дучор бўлган эди.\nБундан ташқари¸ Озодлик манбалари таъкидича¸ тадбиркорлар орасида “Спорт солиғи” деб аталадиган ўлпон ҳам бор.\nЎзбекистон президентнинг Болалар спорти жамғармасига оид 2012 йил 13 феврал кунги қарорида жамғармага қайси корхона неча пул ўтказиши лозимлиги белгилаб қўйилган.\nПрезидент қарори билан солинган “Спорт солиғи”ни тўловчилар рўйхатида ҳаммаси бўлиб 66 та корхона, ташкилот ва банк-кредит муассасаси бор ва бу\nкорхоналарнинг жами 41 ярим миллиард сўмдан кўпроқ пул ўтказиши лозимлиги белгилаб қўйилган.\nЎзбекистонлик иқтисодчи Саодат Нишоновага кўра , бу хилда сиёсат юритиб солиқдан бошқа тўловларга тадбиркорларни мажбурлаш пировардида иқтисодни чўктиради:\n- Чунки, ҳукумат у ёки бу баҳона билан пул талаб қилаверганидан кейин корхоналарда ривожланишга сарфлаш учун пуллари қолмайди, дейди Саодат Нишонова.


Бошқа президентлар қандай қасамёд қиладилар?\n16:55 14.12.2016 (Янгиланган 19:02 14.12.2016)\nПрезидент қасамёди тадбири турли давлатларда турлича ўтказилади. Мисол учун, мусулмон давлатларида давлат раҳбарлари муқаддас китобга қўлини қўйган ҳолда қасамёд қилса, айрим мамлакатларда ушбу тадбирга унчалик аҳамият беришмайди\nТОШКЕНТ, 14 дек — Sputnik, Дилшода Раҳматова. Бугун Шавкат Мирзиёев Қуръон ва Конституцияга қўлини қўйган ҳолда қасамёд қилди.\nЯъни Марказий сайлов комиссияси раиси Мирзо-Улуғбек Абдусаломов Мирзиёевни Ўзбекистон Президенти этиб сайлангани билан табриклаб, унга Ўзбекистон Республикаси Президенти гувоҳномаси ва МСК шаҳодатномасини топширгач, Шавкат Мирзиёев: "Ўзбекистон халқига садоқат билан хизмат қилишга, республиканинг Конституцияси ва қонунларига қатъий риоя этишга, фуқароларнинг ҳуқуқлари ва эркинликларига кафолат беришга, Ўзбекистон Республикаси Президенти зиммасига юклатилган вазифаларни виждонан бажаришга тантанали қасамёд қиламан", дея қасамёд қилди.\nМСК Раиси Шавкат Мирзиёевга президентлик гувоҳномасини топширди\nБошқа раҳбарлар қандай қасамёд қиладилар?\nАлбатта, президент қасамёди турли давлатларда турлича тарзда кечади. Мисол учун, АҚШ президенти қасамёд қилар экан, Олий суд раиси айтган сўзларни такрорлаши керак. Тадбир ҳар йили бир хил санада — 20 январда Вашингтондаги Капитолий олдида ўтказилади. Президент оммани ўз дастури билан таништиргач, тантанали парад, сўнгра бал ўтказилади. АҚШда сўнгги қасамёд тадбири 2013 йилнинг январида ўтказилган. Барак Обама Линкольн Инжилига қўлини қўйган ҳолда қасамёд қилган. Ушба тадбирни 2 млндан ортиқ киши кузатган.\nАҚШ президенти қасамёд тадбири\nДавлат раҳбарининг ўз лавозимига расман киришиши тадбири АҚШда дунёга келган. 1801 йилда АҚШнинг 3-президенти Томас Жефферсон Капитолий сенатида илк бор қасамёд нутқи билан чиқиш қилган. Ўша вақтдан бошлаб бу жараён анъанага айланган.\nМарказий Осиё раҳбарлари қандай қасамёд қиладилар?\nАлбатта, Марказий Осиё давлатларида қасамёд жараёни Европадан фарқли ўлароқ анча тантанали кечади. Мисол учун, Қозоғистон Президенти ўз халқига қасамёд қилар экан, ўнг қўлини конституцияга қўяди. Шундан сўнг давлат байроғига яқинлашиб, унинг олд томонини ўпади. Шундан сўнг Қозоғистон мадҳияси ижро этилади ва Оқўрда устида Қозоғистон байроғи кўтарилади. Қозоғистон Марказий сайлов комиссияси раиси янги раҳбарга президентлик гувоҳномасини топширгач, президент нутқ сўзлайди ва сўнгра мамлакат Қуролли кучлари томонидан ташкил этилган парадни қабул қилади.\nТуркманистонда ҳам ушбу тадбир тантанали ўтказилади. Мисол учун 2008-йилда қасамёд қилган Гурбангули Бердимуҳаммедовга мўл-кўчилик рамзи бўлмиш — дастурхонга ўралган нон, Қуръон ҳамда Туркманистоннинг биринчи президенти, 2006 йилнинг 21 декабрида фавқулодда вафот этган Сапармурод Ниёзов томонидан ёзилган "Руҳнома" асари тақдим этилган. Гурбангули Бердимуҳаммедов, бундан ташқари, туркман халқининг бирдамлигини англатувчи совға — камалак ўқдонни ҳам қабул қилиб олган.\nТожикистон президенти қасамёд тадбири эса Душанбедаги ҳукумат қароргоҳи ҳудудида ўтказилади. Тожикистон миллий мадҳияси янграгач, ва президентга Президентлик нишони топширилгач, давлат раҳбари бир қўлини конституцияга, иккинчисини кўксига қўйганча қасамёд келтиради. Худди шу куннинг ўзида мамлакатдаги марказий майдонда ҳарбийлар паради бўлиб ўтади. Ҳарбийлар бош қўмондонга садоқат ила хизмат қилишга қасамёд қиладилар.\nЭмомали Раҳмон, Миллат етакчиси, Тожикистон президенти\nЖанубий Кореяда эса президент қасамёди бир палатали миллий кенгаш биноси олдида ўтказилади. Тадбирда сон-саноқсиз меҳмонлар иштирок этадилар. Уларнинг барчаси президент нутқ сўзлайдиган минбар қаршисида йиғма курсичаларга ўтқазилади. Мабодо, ёмғир ёғиши эҳтимоли бўлса, меҳмонларга полиэтилен плашч тарқатилади.\nБиргина хато президентлик курсисидан жудо қилиши мумкин\nЧехияда бу тадбирга ўта жиддий қаралади. Халқ томонидан сайланган раҳбар қасамёд қабул қилаётганда кичик бўлса-да хатога йўл қўядиган бўлса, мамлакатда бўлиб ўтган сайловлар ҳисобга ўтмайди.\nЧехия президенти Милош Земаннинг қасамёд тадбири\nДунёнинг аксарият мамлакатларида, диний институтлар катта кучга эга. Яъни қасамёд қабул қилаётган давлат раҳбари қўлини муқаддас китобга қўяди. Ва шу тарзда амалга оширилган қасамёд расмий тусга эга бўлади.\nФранцузча қасамёднинг ўзига хос жиҳатлари\nЕвропа давлатларида президент қасамёд қилиш тадбири ўта одми ва қисқа тарзда кечади. Мисол учун, Францияда президент умуман қасамёд қабул қилмайди, у ваколатини ўзидан олдинги президентдан қабул қилиб олади.\nЯъни, Франциянинг амалдаги ва бўлажак президентлари ярим соат ҳоли қолиб, суҳбатлашадилар. Шу вақт оралиғида "кетаётган" президент ўз ўрнига келган янги раҳбарга "ядровий кодлар" ва давлатга тегишли бошқа муҳим сирларни топширади.\nҚасамёд тадбирига катта аҳамият қаратмайдиган давлатлар ҳам бор. Мисол учун, 2000-йилда Мексикада ўз лавозимига киришаётган Висенте Фокс ушбу тадбирни Мехико ҳаробаларидаги қаровсиз болалар билан нонушта қилган ҳолда "нишонлаган".\nядро жомадони, Инжил, Қуръон, президент қасамёди, давлат раҳбарлари, Франция, АҚШ\nАёллар байрами арафасида карате бўйича дунё ва Европа мусобақалари ғолиби Андрей Гриневич аёллар учун ўзини ҳимоя қилиш бўйича машқларни кўрсатди.


Илк дастхат ҳангомалари\nИлк дастхат ҳангомалари\n«Ҳамиша севиб-севилиб яшанг!»\nРавшан КОМИЛОВ, Ўзбекистонда хизмат кўрсатган артист:\n– Илк дастхатни 1992 йилларда берганман, унча аниқ эслай олмайман (ўйланиб). Чунки орадан 24 йилдан ошиқ вақт ўтиб кетган-да. Лекин дадил айта оламанки, ўша пайтларда 26-27 ёшли келишган йигит бўлсак, албатта, илк мухлисимиз шу талаба ёшлар, яъни қизлар бўлган-да (жилмаяди).. Илк маротаба дастхат берганимда, албатта, ҳаяжон бўлган. Лекин ўтириб олиб, узундан-узун тилак ёзмаганман, чунки у қадар ёзишга қизиқишим йўқ. Мана, ҳозирги кунда эса дастхат бериш одатий ҳолга айланиб қолган.\nТилакка келсак, агар ёши катталар бўлса «Оилавий бахт-саодат тилайман!», йигит-қизлар бўлса, «Ота-онангизнинг иззатли фарзанди бўлиб қолинг!» дея ният билдириб, дастхатимни тушириб беравераман. Агар икки ёш, турмуш қурган оилалар бўлса, «Ҳамиша севиб-севилиб яшанг!» деб дастхат бераман. Чунки бунинг маъноси кенг. Севги бу – ота-онасига, ёрига, Ватанига, фарзандига... хуллас, унинг гап ичида ниҳоятда кўп туйғулар жамулжам. Ҳозирги пайтда эса дастхат ўрнига ҳамма расмга тушишга ўтган. Айни дамда халқимиз кўпроқ суннат тўйларига чақиришгани учун дастхат қўяётганда, «Никоҳ тўйингизга Фаррух Комилов келиб хизмат қилсин!» деб ҳам истак билдираман (кулади).\n«Уйингиз буғдойга тўлсин!»\nШоҳида УЗОҚОВА, актриса:\n– Биринчи марта дастхат берганим ҳеч эсимдан чиқмайди. Театрда ишлаб юрган пайтимизда ижодий гуруҳимиз билан бирга «Келинлар қўзғолони» спектаклини намойиш этиш учун Наманганнинг Поп туманига борганмиз. Ўша пайтда мен еттинчи келин – Нигорани ўйнашим керак эди. Аксига олиб, саҳнага спорт формасида чиқишим керак. Мен «киймайман», деб оёқ тираб ўжарлик қилганман. Чунки қўрққандим, мени тошбўрон қилишади-ку, деб. Негаки, залда йиғилганларнинг деярли барчаси ёши улуғ, катта ёшдаги онахон ва отахонлар эди-да. Хуллас, узоқ баҳслашувдан сўнг кийиб чиқишимга тўғри келган, бир пайт ҳаяжонланганимдан, титраб гапирганман-у, ўйинга тушиб кетаверганман. Қарабсизки, саҳнада барча томошабинлар қарсак чалишяпти. Шундай қилиб спектаклни муваффақиятли якунлаганмиз. Кейин томошабинлар секин келиб, севимли санъаткорларидан дастхат ола бошлашди. Менинг олдимга ҳам 45 ёшли аёл келиб, дастхат сўраб, ручка ва дафтар узатганида, қўрқиб кетганман. Чунки ҳеч кимга дастхат бермагандим, бу биринчиси эди-да. Шунда мени четда кузатиб турган устозим – Зайнаб опа келиб секин тушунтирганлар, «Бориб, яхши тилак билдириб, пастига исм ва фамилиянгни ёзиб, қўл қўй!» деганлар. Мен ҳам бориб, шу пайтда яхши тилак билдириш учун узоқ ўйлаб ўтирмаганман, хаёлимга келган бувимнинг битта тилаклари бўлар эди (ҳамиша шу дуони айтиб юрар эди-да), шуни катта қилиб: «Уйингиз буғдойга тўлсин!» дея ёзиб берганман (кулади).\nКейинчалик бу воқеани ҳамкасбларимга айтиб берганимда, ҳаммаси мазза қилиб қолишган. Ўзим ҳам кейинчалик ўйлаганман, «У аёл ҳам уйига бориб, ҳадеб буғдой сотиб олиб, уйини тўлдирган бўлса керак», деб. Лекин барибир ўшанда ёмон тилак бўлмаган, бу ахир яхши тилак-ку, яъни бувим таъкидлаганларидек, «уйингизга ризқ-барака ҳамиша тўла бўлсин», дегани-да. Бироқ ўша пайтда менга қандай дастхат бериш кераклигини ўргатган устозим Зайнаб опадан жуда-жуда миннатдорман. У киши ҳамиша, ҳар қандай вазиятда эринмасдан, ўз маслаҳатларини бериб, билмаганларимизни ўргатиб келганлар.\n«Шу ручка билан дафтар сизга подарка»\nУлуғбек РАҲМАТУЛЛАЕВ, хонанда:\n– Илк бор дастхат сўраган инсон (исми аниқ эсимда йўқ, қиз бола эди) ҳалигача мени эслаб, берган дастхатимни ўқиб, кулиб юрган бўлса керак. Чунки ўшанда нима деб ёзишни билмаганман. Бирдан келиб дастхат сўрашганида, ҳаяжондан ва қувончдан тутқазган дафтар ва ручкани олиб, узоқ ўйланиб ижод қила бошлаганман, биргина дастхат бериш учун. Шунақанги узундан-узун тилаклар ва гапларни ёзганманки, ўша лаҳзада дилимдан нима кечган бўлса, шуларнинг барчасини оппоқ қоғозга тўкканман. Агар бошқа қиз бўлганида, сиқилиб кетганидан, «Шу дафтар билан ручка сизга «подарка», ўтириб, бемалол ёзаётган асарингизни тугатиб олинг!» деб кетиб қолиши аниқ эди (кулади). Лекин у кутди ва дастхатни олиб, ташаккур айтиб, ижодий парвозлар тилади. Ўшанда завқланиб кетгандим. Кейинчалик эса эслаб, биргина дастхат учун 15-20 дақиқа қизнинг вақтини олганим учун ўзим ҳам кулиб юрдим. Ҳа, дастхат эмас, достон ёзиб берганман. Энди эса оддийгина қилиб, бир зумда, «Омад тилаб, Улуғбек Раҳматуллаев», дея имзо чекиб беравераман (жилмаяди).\nКўрилган: 1 266


Жисмоний шахсларнинг мол-мулк солиғини ҳисоблаш тартиблари қайта кўриб чиқилади – Газета.uz\nЖисмоний шахсларнинг мол-мулк солиғини ҳисоблаш тартиблари қайта кўриб чиқилади\nЖисмоний шахслар мол-мулки солиғи инвертар эмас, балки кадастр қиймати асосида ҳисобланади. Ҳокимиятлар камайтирувчи ёки оширувчи коэффициентларни қўллаш ҳуқуқига эга бўлади.\n21 декабр 2017, 11:35 Иқтисодиёт\n2018 йилдан жисмоний шахсларнинг мол-мулк солиғи мол-мулкнинг инвентар эмас, балки кадастр қиймати бўйича ҳисобланади. Тўловларнинг 20−25 фоизга ошиши кутилмоқда, дея хабар қилди бош вазир ўринбосари, молия вазири Жамшид Қўчқоров чоршанба куни бўлиб ўтган Олий Мажлис Сенатининг 13-ялпи йиғилишида.\nЖисмоний шахсларнинг кўчмас мулк объектларини баҳолашнинг янгича тартиблари солиқларни бозор нархларига яқин қийматда ҳисоблаш мақсадида жорий этилмоқда. Бунда солиқ ставкаси 1,7 фоиздан 0,2 фоизгача пасайтирилади.\nМолия вазирлиги раҳбарининг қайд этишича, бугунги кунда мол-мулк солиғи уйнинг инвентар қийматидан олинмоқда. Бу қиймат 1991 йилдаги нархда белгиланган бўлиб, унинг жорий нархи коэфицинетга кўпайтириб топилади. Коэфициент охирги марта 2010 йилда янгиланган бўлиб, уйнинг инвентар нархи бозор нархидан ўртача 20−25 марта кичикдир.\nМасалан, Тошкент шаҳри Буюк Ипак йўли кўчасидаги 1980-йиллар охирида қурилган 9 қаватли бетон уйлардаги 3 хонали квартиранинг майдони 78 квадрат метрни ташкил қилади. Мазкур квартиранинг инвентар қиймати 11 миллион сўмни ташкил қилади. Келгуси йилдан ушбу квартиранинг кадастр қиймати эса 113 миллион сўм атрофида бўлиши кутилаяпти. Ушбу қийматдан 0,2 фоиз миқдорида мол-мулк солиғи тўланади. Ўшанда 227 минг сўм солиқ тўлайди. Ушбу хонадон эгалари 2017 йилда 190 минг сўм мол-мулк солиғи тўлаган, дея мисол келтирди вазир.\nМолия вазирлиги Архитектура ва қурилиш давлат қўмитаси билан ҳамкорликда кўчмас мулк объекти ҳисобланган турар-жойларни бешта тоифага ажратиб, улар қийматини индексация қилди. бунда солиқларнинг кескин ортиб кетишига йўл қўймаслик вазифаси юклатилди.\nУ мол-мулк солиқлари ҳудудларнинг ижтимоий-иқтисодий ривожланишига қараб белгиланишини маълум қилди. Масалан, Хоразмдаги мол-мулк солиғи Тошкентдаги худди шундай объектдагидан 2 марта кам бўлади.\nБундан ташқари, маҳаллий ҳукумат органларига муайян ҳудуднинг ўзига хосликларини ҳисобга олган ҳолда жисмоний шахслар мол-мулк солиғи, ер солиғи ва қайд этилган солиқнинг базавий ставкасини 0,7-1,3 коэффициентда ошириш ёки тушириш ҳуқуқини тақдим этиш режалаштирилмоқда.\nЖамшид Қўчқоров туман ҳокимиятининг ўзи ёки маҳалла қўмитаси мурожаати асосида алоҳида фуқаролар ёки оилаларга солиқларни 30 фоизгача камайтириш ҳуқуқига эга бўлишини таъкидлаб ўтди.\n«Айни пайтда Тошкент мисолида айтадиган бўлсак, шундай уйлар борки, уларнинг реал кадастр баҳоси энг камида 400-500 млн сўмни ташкил этади. Агарда ҳокимлар у ёки бу туманда муайян кўча учун мол-мулк солиғини ошириш мумкин, деган қарорга келса, у ҳолда ўз қарорлари билан солиқ миқдорини 30 фоизгача ошириш ҳуқуқига эга. Бунинг учун Молия вазирлиги ёки бошқа ташкилотлардан рухсат олишлари шарт эмас», - деди бош вазир ўринбосари.\n«Газета.uz» 11 860


Давра суҳбатида Президентимизнинг Мурожаатномасида илгари сурилган асосий вазифалар, айниқса ёшлар масалалари ҳақида кўпроқ тушунча берилди. Шунингдек, соғлом турмуш тарзини тарғиб қилиш ва ёшлар ўртасида спортни оммавийлаштириш масалалари алоҳида таъкидлаб ўтилди. Бундан ташқари, спортчилар жисмонан бақувват, шунинг билан биргаликда илмли, билимли ва иймон-эътиқодли бўлишлари лозимлиги таъкидлаб ўтилди. Давра суҳбатида сўз олган паралимпия спортчилари эса ушбу Мурожаатнома уларга қўшимча куч ва илҳом бағишлаётганини айтиб, яратиб берилаётган имкониятлардан тўғри ва самарали фойдаланган ҳолда ўз ғалабалари билан юртимиз ривожига муносиб ҳисса қўшишга ваъда бердилар.\nШунингдек, самимий руҳда кечган давра суҳбатида спортчиларимизнинг Паралимпия ўйинларига тайёргарлик кўриш жараёни бўйича билдирган таклифлари тингланди. Келажакда бундай давра суҳбатлари мунтазам равишда ўтказилишига келишиб олинди.


08.09.2019 14:27 0 2944\nДалласлик Тевон Варлак Манхэттенда, Уолл-Стритдан икки квартал берида жойлашган бронза буқа ҳайкалига жиддий шикаст етказди. Бу ҳақда «CBS New York» телеканали хабар берди.\n— Manny Alicandro (@Manny_Alicandro) 8 сентября 2019 г.\nВарлак торли мусиқа сози — банжо билан бронза буқанинг ўнг шохига бир неча марта уриши оқибатида ўша жойда тирқиш ҳосил бўлган. Полициячилар тартиббузарни дарҳол ушлашди, техаслик вандализм бўйича жавобгарликка тортилиши кутилмоқда.\n«Ҳужум қилаётган буқа» — Нью-Йоркдаги энг машҳур объектлардан бири. Уни 1989 йили ҳайкалтарош Артуро ди Модика ўрнатган. Буқа шижоаткор молиявий умид ва гуллаб-яшнаш рамзи саналади.\nНью-Йорк ҳайкал буқа\nЖамият 21/01, 11:41\nСпорт 06/01, 12:27\nМальмёликлар Ибраҳимовични кечира олишмаяпти


Хориж тажрибаси: уни ўрганиш осонми? — Ishonch Gazetasi\nБу савол кимга қандай туюлади — билмадим, аммо мен учун жуда оғриқли мавзу. Меҳнат фаолиятимиз давомида мазкур муаммога бир неча бор дуч келиб, унга жўяли жавоб тополмаганмиз-да ахир! Айниқса, бир сафар жуда катта доирада қўллаб-қувватланган лойиҳамизни амалга ошириш учун ҳам хориж тажрибасини ўрганиб кела олмаганимиз оёққа тушов бўлган…\nОч қорним — тинч қулоғим…\nТақдим этилган ушбу лойиҳамиз (лойиҳа ҳақида очиқ ёзмаётганимиз мавзуни ёритишга халал бермайди деб ўйлаймиз) мутасаддиларга манзур бўлди. Яхши ҳаракат бошлангани эътироф этилиб, уни якунига етказиш учун хориж тажрибасини пухта ўрганиб келиш кераклиги ҳақида кўрсатма берилди (Ростдан ҳам бу лойиҳа ривожланган мамлакатлар тажрибасида кенг қўлланилаётган тизимни ўз ичига оларди). Амалий ёрдам бериш учун манфаатдор идоралар ҳам жалб этиладиган бўлди.\nЎшанда қанчалик қувонганимизни билсангиз эди… Аммо… Ҳукумат мажлиси қарорига алоҳида банд бўлиб кирган бу топшириқнинг ижросини сўраб ўша идораларга кўп маротаба мурожаат қилишимизга қарамасдан, йиллар давомида ҳеч бир натижа чиқмади. Хатларимиз жавобсиз қолди.\nХуллас, ўша воқеа сабаб хориж тажрибасини ўрганиш масаласида мамлакатимизда аниқ бир тартиб (механизм) йўқлигига амин бўлгандик ўшанда.\nАслида, бу ҳолатда бизга ёрдам бериш унчалик мураккаб ҳам эмасди. Шунчаки, ваколатли органлар биз сўраётган тизим учун масъул идоралар билан дипломатик алоқаларни ўрнатиб, идорамизни улар билан боғлаб қўйса бўлди эди, қолганини ўзимиз амаллаб кетардик (Афсуски, кечаги кунларимизда ҳеч бир давлат идораси ўз ташаббуси билан хорижий идоралар билан боғланиш ваколатига эга эмас эди). Аммо назаримизда, ўша идоралар бизга ёрдам бериш учун таваккалчилик қилишни истамасди. Соддароқ қилиб айтганда, мамлакат тараққиётидан кўра ўзларининг тинчи муҳимроқ эди улар учун.\nТажрибани кўриш ҳали натижа дегани эмас\nМинг шукрки, бугун ғишт қолипдан кўчди. Шахсан Президентимизнинг ўзи хориждаги элчихоналаримиз ва консулхоналаримиз вакилларини ўша мамлакатларда туриб, энг аввало, юртга фойда келтириш ҳақида бош қотиришга чақирди. Уларни айрим идораларга қарамликдан чиқишга ундади. Бу, албатта, яқин келажакда ўзининг ижобий натижасини бериши турган гап. Чунки улар ўзлари жойлашган мамлакатда қайси соҳаларда ўрганишга арзийдиган тажрибалар борлигини ҳам, бундай янгиликларни қайси ташкилотлар орқали самаралироқ ўзлаштириш мумкинлигини ҳам яхши билишади. Бу эса ўз-ўзидан жараённинг тезроқ ва самаралироқ кечишини таъминлайди, албатта.\nБеихтиёр ўтган оғриқли кунлар ёдга тушади.\nХуллас, юқоридаги масалада мутасадди давлат идоралари томонидан ёрдам бўлмагач, ўзимиз хорижлик ҳомийларни излаб топдик. Улар бизнинг таклифимиздан хурсанд бўлиб, тез орада ватанига — Корея Республикасига ўз ҳисобидан уч кишига бир ҳафталик сафар уюштирди. Энг муҳими, дунёга машҳур компаниялар фаолиятини бевосита ўрганишимиз учун шароит яратиб берилди. Юқори доирада учрашувлар ташкил этилди. Қисқа қилиб айтганда, жуда тиғиз дастур асосида ишладик. Ҳатто бирон соат Сеулни хотиржам томоша қилиш учун вақт топа олганимиз йўқ. Чунки мезбонимизнинг ўзи бизга кўпроқ нарса кўрсатиб қолишдан манфаатдор эди. Ўшанда бу ерда камида бир ой ишлашимиз кераклигини ҳис қилганмиз.\nБиз хориж тажрибасида бу тизимнинг қанчалик самарали ишлаётганини ўз кўзимиз билан кўриб қайтаётганимиздан хурсанд эдик. Қолаверса, биз аввалига ўзимизча режалаштирганимиздек, лойиҳани хусусий сектор ҳисобидан молиялаштириш тўғри эмаслигини, тизим давлат томонидан молиялаштирилгандагина самара бера олишини англаб етгандик. Бу эса масалага янада жиддий ёндашишни тақозо этарди. Гарчи тизимнинг Кореяда қисқа муддатда харажатларни қоплаганини фактлар асосида кўрган бўлсак-да, унга доир барча фактларни тўплай олмадик. Зеро, бу илмий ёндашувни талаб қилар, бизнинг бир ҳафталик сафаримиз эса табиийки, бунга имкон бермасди. Натижада биз ўрганиб келган тажрибамизнинг мамлакатимизда жорий этилиши қанчалик самара келтириши мумкинлигини асослаб бера олмадик…\nШундан ҳам кўриниб турибдики, хориж тажрибасини шунчаки томоша қилиб, улар орасидан биз учун кераклиларини танлаб олишнинг ўзи билан иш битмайди. Балки тажриба ўрганиш учун, аввало, ўргатувчининг этагидан маҳкам ушлаш, улардан барча маълумотларни батафсил ола билиш ва барча икир-чикиригача ўрганиш керак. Бу эса илмий тадқиқот дегани. Демак, тажриба ўрганиш учун ўша соҳадаги тадқиқотчиларимизни ҳам жалб этиш лозим бўлади.\nТажриба ўрганувчи гуруҳлар шаклланса…\nМулоҳазаларимиздан келиб чиқадики, бирон соҳада хориж тажрибасини ўрганиш учун, аввало, соҳадаги муаммоларни яхши тушунган мутахассислар ташаббуси билан қайси нуқталар хориж кўникмасига муҳтож эканини белгилаб олиш, шундан сўнг хориждаги дипломатик корпус ёрдамида бу борада малакали бўлган мамлакатларни аниқлаб, улар билан алоқа ўрнатиш керак. Бундай гуруҳни шакллантиришда эса ўрганилаётган соҳанинг юртимиздаги ҳолатини жуда чуқур биладиган амалиётчи мутахассислар билан бир қаторда соҳада илмий тадқиқот юритаётган назариётчи олимларнинг бўлишини ҳам таъминлаш лозим. Шунингдек, ўрганилаётган ва мамлакатимизда жорий этилиши кўзланаётган тажрибанинг хорижда қандай самарали ишлаётганини ҳамда унинг мамлакатимизга олиб келиниши бизга нималар бериши мумкинлигини кенг жамоатчиликка етказиш учун гуруҳга мазкур соҳага ихтисослашган журналистларни ҳам қўшиш мақсадга мувофиқдир.\nТекин грантлар ҳавога учмасин!\nШу мавзуга оид яна бир масала бор. Хорижнинг текин лойиҳалари, грантларидан одатда ўта самарасиз фойдаланилишига ҳам кўпчилигимиз гувоҳмиз. Дейлик, грант доирасида бирон йўналиш бўйича тажриба алмашишга чақирилса, аксарият ҳолда унинг тақдирини бундай алоқаларга мутасадди бўлган, аммо грантга тегишли соҳадан бутунлай йироқ идора ўз билганича ҳал қилиб юборади. Яъни грант лойиҳасига алоқадор соҳадан номигагина одам олинади, холос. Қолганларнинг кимлигини, қайси соҳадан эканини эса биров билиб, биров билмай қолаверади. Боз устига, ўша кам сонли мутахассислар ҳам ҳафталаб, баъзан ойлаб давом этган сафардан (малака дарсларидан) қайтгач, хорижда нималарни кўргани, ўзларини қандай меҳмон қилишгани ҳақида оғиз кўпиртириб гапириб юришдан нарига ўтмайди. Кўрганлари, ўрганганларини бизда ҳам амалиётга жорий этиш ҳақида на улар ўйлайди ва на раҳбарлари талаб қилади. Шу тариқа хорижий ташкилотлар тақдим этган грант маблағлари ва имкониятлари ҳавога совурилаверади. Ўзи келди ёр-ёр, ўзи кетди ёр-ёр…\nТасаввур қилинг, агар ўша грант учун ҳам юқорида кўрганимиз каби соҳанинг лаёқатли мутахассислари, илмий-тадқиқотчилар, тарғиботчилардан жамланган гуруҳ шакллантирилса ва уларнинг олдига аниқ вазифалар қўйилиб, қайтиб келганларидан кейин натижаси, албатта, сўраладиган тизим жорий этилса, хориждаги малака дарслари анчагина самара бериши мумкин эмасмиди?!\nМувофиқлаштирувчи идора — эҳтиёж\nАлбатта, булар бизнинг ўз ҳаётий тажрибаларимиздан келиб чиққан шахсий мулоҳазаларимиздир. Балки, хориж тажрибасини ўрганишда яхшироқ натижаларга эришишнинг бошқа самаралироқ йўллари ҳам бордир. Аммо энг муҳими, бу борада аниқ бир механизм ишлаб чиқилиши ва ҳаётга жорий этилиши лозим, деб ўйлаймиз. Балки, бу механизмнинг ишлашини мувофиқлаштириб туриш масъулиятини Инновацион ривожланиш вазирлигига ўхшаш бирон давлат идорасига бериш керакдир (Зеро, вазирлик зиммасида шундоқ ҳам «инновацион ғоялар, ишланмалар ва технологияларни жорий этиш масалалари бўйича давлат бошқаруви органлари, илмий-тадқиқот ва ахборот-таҳлил муассасалари ҳамда бошқа ташкилотларнинг фаолиятини мувофиқлаштириш» вазифаси бор).\nАгар бу ишлар ягона идора томонидан мувофиқлаштирилса, аввало профессионал ёндашув бўлади, қолаверса, бир хил тажрибани ўрганиш учун бир неча идора томонидан алоҳида гуруҳлар юборишдек ортиқча сарфларнинг ҳам олди олинади.\nЯна бир гап: Президентимиз томонидан бугун барча соҳа мутасаддиларига, ҳатто туман ҳокимларигача хорижга чиқиб тажриба ўрганиб келиш ҳақида кўрсатмалар берилмоқда. Шу маънода, уларга тегишли йўл-йўриқ берадиган, амалий ёрдам кўрсатадиган, уюштирадиган идоранинг бўлиши мақсадга мувофиқ кўринади. Зеро, юқоридаги мисолда ҳам кўрганимиздек, аниқ бир механизм йўлга қўйилмаса, хорижнинг фойдали тажрибасини ўзлаштириб олиш осон кечадиган жараён эмас.\nЖайҳун каби қадим элнинг туйғуси бор мақомда


Ўн йиллик сарҳисоби: “Худо зарраси”нинг кашф қилиниши, килограммни ўзгартирган Планк « Ўзбекистон Халқ Ҳаракати\nЎн йиллик сарҳисоби: “Худо зарраси”нинг кашф қилиниши, килограммни ўзгартирган Планк\n01 January 2020 - 18:06\nЯкунланаётган ўн йилликда илм-фанда эришилган улкан ютуқлар сарҳисобини давом эттирамиз. Сарҳисобнинг дастлабки ўнлигини 30 декабрь куни сайтимизга жойлаштирилган ушбу мақоланинг биринчи қисмида ўқишингиз мумкин.\n2010-йилларда инсоният илм-фан соҳасида йирик ютуқларга эришди. Қатор кашфиёт ва янгиликлар туфайли инсон танаси, сайёрамиз ҳамда фазо ҳақида янада кўпроқ билиб олишга муяссар бўлдик.\nТугаётган ўнг йилликнинг энг муҳим илмий кашфиётлари тўлиқ рўйхатини тузиш осон эмас. Шундай бўлса-да, National Geographic журнали ходимлари 2010-йилларда эришилган энг муҳим илмий тадқиқотлар рўйхатини тузди.\nРўйхатга илмий ютуқлар индивидуал кашфиётлар ўлароқ эмас, балки кашфиётлар гуруҳлари ва йўналишлари шаклида киритилди. Қуйида ушбу рўйхатнинг қисқа мазмуни билан таниша оласиз.\n11. Касалликларга қарши кураш\n2014–2016 йилларда Ғарбий Африкада Эбола вируси тарқалиши ортидан соғлиқни сақлаш расмийлари ҳамда Merck фармацевтика ширкати rVSV-ZEBOV вакцинасини ишлаб чиқди.\n2019 йилда вакцинани Европа расмийлари маъқуллади. Шунингдек, ўн йиллик давомида ОИТСга қарши курашда ютуқларга эришилди.\n2011 йилда ўтказилган синовлар олдиндан антиретровирусларни қабул қилиш гетеросексуал жуфтликлар орасида касаллик тарқалиши хавфини озайтиришини кўрсатди.\n12. Репродукцион инқилоб\n2016 йилда “уч ота-онадан” бола туғилгани эълон қилинди. Хусусан, бола отанинг спермаси, онанинг ҳужайраси ядроси ҳамда ядроси олинган учинчи донорнинг тухумидан пайдо бўлди. Бу йўл билан она митохондриясидаги нуқсонларга қарши курашиш таклиф қилинмоқда.\n2018 йилда ген таҳрирлаш технологияси ёрдамида айни жинсли сичқонлар болалаши мумкинлигини кўрсатиб берилди.\nНиҳоят, 2018 йилда хитойлик олимлар клонлаштирилган икки макака туғилганини эълон қилди. Бундан аввал приматлар клонлаштирилмаган эди.\n13. Ҳиггс бозони изидан\nЖисм массасини қаердан олади? 1960–1970 йилларда бу саволга жавоб излаган британиялик Питер Ҳиггс, бельгиялик Франсуа Энглер модда қай тарзда массага эга бўлиши механизми ҳақидаги назарияни илгари сурди.\nУшбу механизм воситасида Ҳиггс бозони номини олган заррача борлиги башорат қилинди. “Худо зарраси” деб ҳам номланувчи заррачанинг мавжудлиги 2012 йили Швейцариядаги Европа ядро тадқиқотлар марказида (CERN) ўтказилган тажрибада ўз тасдиғини топди.\nБу билан физиканинг стандарт моделидаги яна бир савол ўз жавобини топди. Стандард модель ёрдамида тўрт фундаментал кучнинг учтаси ҳамда бизга маълум бўлган барча элементар зарралар хусусиятлари мукаммал таърифлаб берилган.\n14. Палеонтология китобларини ўзгартирган кашфиётлар\nСўнгги 10 йил ичида ўнлаб қадимий жонзотлар қолдиқлари топилди. Улар ёрдамида динозаврлар ранги ва кўриниши ҳақида тасаввуримиз кенгайди.\nХусусан, 2010 йилда National Geographic Society ташкилоти илк маротаба динозаврнинг тўлиқ рангли реконструкциясини тақдим этди. 2014 йилда эса Spinosaurus йиртқич динозаври қисман сувда яшагани аниқлади. Бундан олдин динозаврлар орасида бунақа жонзот ҳақида бизга маълум эмас эди.\nНиҳоят, Мяньманинг 99 миллион ёшдаги каҳраболари ичида патли динозавр думи, примитив қуш боласи ҳамда турли-туман умуртқасиз жонзотлар қолдиқлари топилди.\n15. Бошқа оламларда ҳаёт асосларини излаб\n2010-йилларда бошқа оламларда бизга маълум бўлган ҳаёт учун муҳим ўрин тутувчи углерод молекулалари ҳақида кўпроқ билиб олдик.\nШунингдек, 2014–2017 йилларда тўпланган маълумотлар ёрдамида қадимда Ерга урилган жисмлар сайёрамизга олиб келган моддалар ҳақида кўпроқ билиб олдик.\n2017 йилда NASAнинг Cassini станцияси Сатурн ойи Энцеладда органик молекулалар борлигини тасдиқлади. 2018 йилда эса NASAнинг Curiosity марсюрари қизил сайёрда органик бирикмаларни топди.\n16. Иқлим ўзгариши ҳақида огоҳлик\n2010-йилларда атмосферага улоқтирилаётган карбонат ангидрид (углерод диоксиди) гази кўлами рекорд даражаларга етди. Шу сабаб 10 йиллик давомида олимлар Ернинг ўзгараётган иқлимига эътибор қаратиш учун қатор жиддий ва мукаммал тадқиқот натижаларини эълон қилди. Натижада жаҳон бўйлаб иқлим ўзгаришига қарши чора кўриш талаби билан рекорд акциялар бўлиб ўтди.\n17. Янги аниқланган ва йўқ бўлиб бораётган биологик турлар\nБиологлар йилига рекорд 18 минг янги турни аниқламоқда. Сўнгги йилларда қўли бор балиқдан тортиб, тангадан кичик бақа турларигача аниқланди. Бир вақтнинг ўзида турлар тобора тез суратда йўқолиб бораётгани кузатилмоқда. 2019 йилда олимлар ўсимлик ва жониворларнинг тўртдан бири йўқ бўлиб кетиш хавфи остида эканлиги ҳақида огоҳлантирди.\n18. Фазо парвози даврининг бошланиши\n2011 йилда Хитой ўзининг илк фазо лабораториясини йўлга қўйди. 2014 йилда Ҳиндистон Марсга станция юборди. АҚШда Space Shuttle дастури тугатилиши ортидан пайдо бўлган бўшлиқни хусусий ширкатлар эгаллади. Хусусан, Blue Origin ҳамда SpaceX ширкатлари илк маротаба қайта ишлатиш мумкин бўлган ракеталардан муваффақиятли равишда фойдаланди.\n19. Ҳайвонларнинг бизга маълум бўлмаган қирралари\nКейинги 10 йилликда жониворларнинг бизга маълум бўлмаган хислатлари ҳақида билиб олдик. 2015 йилда нурланувчи денгиз тошбақаси топилди. Бундан аввал биофлуоресценцияга эга рептилиялар ҳақида бизга маълум эмас эди. Шунингдек, 2017 йилда Гренландия акуласи 272 йил яшаши мумкинлиги аниқланди. Ниҳоят, кейинги йилларда ҳайвонлар асбоблардан фойдаланиши аниқланди.\n20. Ўлчов бирликларига киритилган ўзгаришлар\n2010-йилларда классик ўлчов бирликлари янада такомиллаштирилди. Платина ва иридий қоришмасидан тайёрланган цилиндр шаклидаги жисм 130 йил мобайнида дунё бўйлаб оғирлик эталони бўлиб келган эди.\nАммо 2018 йилда бошқа бир неча ўлчов билан бир қаторда килограмм таърифини ўзгартиришга келишиб олинди.\nНатижада 2019 йилдан бошлаб килограмм бир дона жисм оғирлиги асосида эмас, балки Планк константаси асосида таърифланадиган бўлди.\nХусусан, Планк константаси ёруғлик частотасининг ўша частотанинг квант энергиясига бўлган нисбатидан олинади. Бундан ташқари, тугаётган 10 йилликда электр токи, ҳарорат ҳамда жисмдаги зарралар ўлчовлари ҳам ўзгарди.


АҚШ президенти дунёдаги энг катта оролни сотиб олмоқчи - Халқ сўзи\n11:02 16 Август 2019 Дунё\nМаълумот учун, Иккинчи жаҳон урушидан кейин АҚШнинг ўша пайтдаги президенти Гарри Трумэн мазкур оролни 100 млн. долларга харид қилишга уриниб кўрган эди.\nОқ уйнинг ҳозирги раҳбари бу борада қанча маблағ таклиф қилмоқчи эканлиги ҳозирча номаълум. Газетада қайд этилишича, Трампнинг баъзи маслаҳатчилари ушбу ғояни қўллаб-қувватлаган бўлса, бошқалари буни “озгина муболағаси билан айтганда, умуман амалга ошмайди”, дея рад этишган.\nМанбага кўра, Гренландияни сотиб олиш худди Аляскани қўлга киритишга ўхшайди ва “Трамп мероси”га айланиши мумкин. Аммо АҚШ президентининг ўзи ушбу ниятни амалга ошириш учун қай даражада қатъий ва тайёр эканлиги аниқ эмас.\nТрамп ушбу режаси ҳақида 2018 йил баҳорида ҳам айтиб ўтганди, деб ёзади WSJ. Ўшанда кечки овқат пайтида у ўз ёрдамчисига кимдир Гренландияга кўмак бериб келаётгани ортидан Данияда молиявий муаммолар пайдо бўлгани ҳақида айтганини гапириб қолади. Ва ушбу оролни сотиб олиш имкониятларини ўрганишни таклиф этади.\n“Дўстлар, бу ҳақда нима деб ўйлайсизлар? Сизнингча, буни қилса бўладими?” - дея Трампнинг сўзларини келтиради WSJ. Газета АҚШ президенти бунга оролдаги табиий ресурслар боис қизиқиб қолганини қўшимча қилган.\nМанбага кўра, маслаҳатчиларда бу борада бир қатор саволлар ҳам пайдо бўлган: АҚШ Арктикада ҳарбий иштирокини кучайтириш учун Гренландиядан фойдалана оладими? Оролни сотиб олиш шарофати билан тадқиқотлар бўйича қандай имкониятлар қўлга киритилади?...\nАмерикалик расмийлар Гренландия АҚШ миллий хавфсизлиги учун муҳим аҳамиятга эга деб ҳисоблашади. Дания ва АҚШ ўртасида бу борада ўн йиллик шартнома ҳам тузилган. Унга кўра, Америка қуролли кучлари Гренландия шимолида жойлашган Тула авиабазасидан чегараланмаган миқдорда фойдаланишлари мумкин. Қутб доирасидан шимол томонга 750 миль узоқликдаги базада радиолокация станцияси мавжуд. У баллистик ракетани узоқдан аниқлаш тизимининг бир қисмидир. АҚШ космик ҳарбий ҳаво кучлари қўмондонлиги ушбу базадан фойдаланиб келмоқда.\nWSJ шу йил май ойида АҚШ давлат котиби Майк Помпео Гренландияга ташриф буюриши кераклиги, аммо Эрон билан муносабатлар кескинлашуви ушбу сафарни қолдиришга сабаб бўлганини ҳам эслатиб ўтган. Сентябрь ойида эса Дональд Трампнинг ўзи Гренландияга бормоқчи. Лекин бу Гренландияни харид қилиш режаларига боғлиқ эмас.\nОқ уй ва Давлат департаменти газетада чиққан материалга ҳозирча муносабат билдирмаган. Қолаверса, Даниянинг АҚШдаги элчихонаси ва Гренландиянинг Вашингтондаги ваколатхонаси ҳам бу бўйича ҳеч қандай изоҳ бермаган.


"Туркманистондаги сайловларни ўтказмаса ҳам бўлаверарди" - BBC News O'zbek\n"Туркманистондаги сайловларни ўтказмаса ҳам бўлаверарди"\nImage caption Якшанба кунги сайловлар мамлакат тарихида кўппартиявийлик асосида ўтган илк сайловлар бўлган.\nМустақил Давлатлар Ҳамдўстлигининг кузатувчилар ҳайъати Туркманистонда ўтган парламент сайловларини эркин ва адолатли сайловлар, дея олқишлаган.\nРоссия хабар агентликларининг МДҲ ижрочи директори Сергей Лебедевдан иқтибос келтиришича, сайловлар "тинч ва осойишта муҳитда ўтган ва сайловчиларнинг эркин танлов қилиш ҳуқуқлари таъминланган".\nАйни пайтда Туркманистондаги сайловларга биринчи марта ўз миссиясини юборган Оврўпода Хавфсизлик ва Ҳамкорлик Ташкилоти икки ойдан сўнг якуний ҳисоботини эълон қилишини билдирган.\nЯкшанба кунги сайловлар мамлакат тарихида кўппартиявийлик асосида ўтган илк сайловлар бўлган ва унда, Туркманистон Марказий Сайлов комиссиясига кўра, овоз берувчиларнинг 90 фоиздан ортиқ сайловчи иштирок этган.\nМДҲ ва ғарблик кузатувчилар собиқ совет ҳудудидаги сайловларга берадиган баҳолар кўпинча бир-бирига қарама қарши. Хўш, орадаги фарқ нега бунчалик катта?\nБи-би-си Москвадаги МДҲ институтидан Андрей Грозин билан шу ҳақда суҳбатлашди.\nАндрей Грозин: Ўйлашимча, бу ерда сайлов жараёнлари билан тўғридан-тўғри алоқаси бўлмаган омилларнинг таъсири катта. Яъни, геополитика, сиёсий мақсадлар ва бирдамлик сингари. Шунинг учун ҳам охирги йигирма йилда биз собиқ совет ҳудудида сайловлар масаласида стандарт бир вазиятга гувоҳ бўлаяпмиз. Бир томондан, Мустақил Давлатлар Ҳамдўстлигининг сайловларни кузатувчи тизимлари, иккинчи томондан эса Оврўпода Хавфсизлик ва Ҳамкорлик Ташкилоти идораси сайловлар юзасидан бир-бирига мутлақо қарама-қарши баҳоларни бериб келишаяпти. Охирги пайтларда МДҲнинг сайловларни собиқ совет жумҳуриятларидаги сайловларни олқишлаётган ҳайъатининг баҳоларига Шанҳай Ҳамкорлик Ташкилоти ҳам қўшилмоқда. Улар ҳар доим ижобий баҳоларни беришади. Ғарблик кузатувчиларнинг баҳолари эса, асосан, салбий. Бевосита Туркманистондаги сайловларга келсак, уларни ўтказмаса ҳам бўлаверарди. МДҲ кузатувчиларининг унга қандай баҳо беришларини ҳам олдиндан аниқ айтиш мумкин эди. Туркман сайловлари ҳам худди аввалроқ ўтган тожик сайловлари каби олқишланди. Мен аминманки, Қурбонгули Маликгулиевич Бердимуҳамедов Туркманистон ўтган якшанба куни демократия сари муҳим одим отганига шубҳа қилмайди.\nБи-би-си: Шу маънода МДҲ ҳайъати собиқ совет ҳудудидаги сайловларга бераётган баҳони экспертлар баҳоси, деб айта оламизми?\nАндрей Грозин: Менимча, уни экспертлар баҳоси деб бўлмайди. Гарчи ҳар икки томон- МДҲ кузатувчилари ҳам, Оврўпода Хавфсизлик ва Ҳамкорлик Ташкилотининг кузатувчилари ҳам айнан шу нарсага, яъни экспертизага даъво қилишади. Мен бу баҳоларда қадриятлар тўқнашувини кўраман. Яъни сайловларга берилаётган баҳо расмий эмас, балки маънавий-ахлоқийдир. Маънавий ва ахлоқий нуқтаи назардан келиб чиқиладиган бўлса, нима яхши-ю нима ёмон, қандай сайловлар яхши-ю, қандай сайловлар ёмонлиги борасида чексиз баҳс қилиш мумкин. Бу ерда қатъий меъзонлар йўқ. Тўғри, Оврўпода Хавфсизлик ва Ҳамкорлик Ташкилоти бундай меъзонларни ишлаб чиқишга уринди. Аммо уларни ҳамма тан олаётгани йўқ.\nБи-би-си: Иккинчи томондан, сиёсий ўзгаришларни кутаётган, уларга умид қилаётган аниқ электорат ёки электоратнинг бир қисми бор. Қандай қилиб уларнинг умидларини ҳисобга олмаслик ёки очиқчасига рад этиш мумкин?\nАндрей Грозин: Шубҳасиз, мен сизнинг фикрингизга қўшиламан. Аммо бу яна ахлоқий қадриятларга бориб тақалади.МДҲ ёки Шанҳай ташкилотининг баҳоларида гап сайловчиларнинг кайфияти ҳақида бораётгани йўқ, балки аниқ бир давлат, яъни Туркманистон раҳбарияти билан сиёсий бирдамлик ҳақида бормоқда. Жаноб Бердимуҳамедов шундай шахски, ҳамма у билан дўстлашишни хоҳлайди. Ва мен ўйлайманки, ҳатто Оврўпода Хавфсизлик ва Ҳамкорлик Ташкилотининг икки ойдан кейин эълон қилиниши кутилаётган хулосаси ҳам у қадар танқидий бўлмайди. Менимча, уларнинг хулосалари, таъбир жоиз бўлса, мўътадил салбий бўлади. Чунки Туркманистон билан яхши алоқалардан ҳамма манфаатдор. Албатта, бу жаноб Бердимуҳамедовнинг қандайдир шахсий сифатлари туфайли эмас, балки у бошқараётган давлатнинг улказ табиий заҳиралари боисдир. Туркманистоннинг газ бойликларига Россия ҳам, Хитой ҳам, Оврўпо ҳам кўз тиккан.


Йўқ жойдан даромад манбаи барпо этиш 24-10-2021, 13:08 | Zamin.uz\n23:39 / 20.03.2019\n«Ҳақиқий бизнесмен - йўқ жойдан даромад манбаи барпо эта олган кишидир!» (Роберт Киосаки).\nИқтисодиёт ва ривожланиш ҳақида гап кетар экан, доим эшитадиган гапларим: "Биз дунёдан анча орқада қолдик!.. Биз Америкадан камида 50 йил ортда қолганмиз!.. Биз Россиядан фалон йиллар орқада эргашиб юрибмиз!.. ва ҳоказолар...\nРеал ҳаётда - ҳа шундай! Бироқ...\nГлобал сеть, яъни интернет имкониятлари билан ўлчаганимизда ундай эмас. Албатта, ахборот технологияларида ҳам ортдамиз, аммо 50-60 йил тафовут билан эмас. Мисол, Америкада ишлаб чиқарилган энг сўнгги модел техника Калифорния ёки Вашингтон Округи (ва ҳоказо штатлар) дўконларидан бизгача қанча муддатда етиб келади?\nАмерикада янги кашф этилган жисмий ёки ақлий маҳсулотлар қанчада келяпти?\nМени тушуняпсиз, деган умиддаман.\nР. Киосаки келтирган статистика бўйича, ҳар куни ер шари бўйлаб интернет тармоғи ичида, яъни виртуал ҳаётда БИР ТРИЛЛИОН УЧ ЮЗ МИЛЛИАРД доллар айланиб юради. Бу кўринмас пулдан ақлини ишлатганларгина интернет орқали баҳраманд бўлади. Кимдир 10.000 доллар ишлаб олса, кимдир бир кунда 100 миллион доллар соф фойда кўради. Бу эртак эмас, айни ҳақиқат. Хўш, нега биз шу пулларни ишлаб тополмаяпмиз?\nНима учун, ҳавода айланиб юрувчи кўзга кўринмас, эгасиз пулларни ҳалол ишлаб ололмаяпмиз?\nЧунки, бизда уникаль, креатив ғоя ва стратегия йўқ! Биз фақат реал моддий ихтиро ва ишлаб чиқаришни ўйлаяпмиз. Ҳолбуки, Америка ўзининг ишлаб чиқариш дастурини 1970 йилларда "қабрга кўмиб" бўлган. Дунё эса товарларга лиммо-лим. Бизнинг ихтироларимизга, эндиликда дунёнинг эҳтиёжи йўқ. Америка 1980 йиллардан бошлаб интеллект сотишни бошлади ва бозорда ҳалигача салмоқли ўрнини бўшатмай келяпти.\nПрогноз бўйича, жорий ахборот асрида интеллект энг яхши, харидоргир, тортиб олинмас бизнес бўлиб қолади. Бу шундай мулкки, у на ёнади, на чўкади, биров тортиб олса ҳам барибир ишлата олмайди! (аввалги МТС компаниясини эсланг).\nБу постни нима учун қўйдим? Ақл ўргатиб ўзим амал қилмаслик учунми? Ёки ҳаммангизни дангасаликка чорлаб, фақатгина хаёлот билан яшашга ундашми?\nМақсадим, креатив ва уникаль (ўзига хос) идеяларни тузиш ва уни ишга тушириш учун қобилиятли бўлган ҳамюртларимизни бирлашишга, ўзаро танишишга, вақти келганида ўз кенгашимизни тузишга чорлаш эди!\nДўстларим орасида шундай инсонлар бўлса, алоқага чиқишларини илтимос қилардим. Фақат, "инновацион ғоя" масаласида безовта қилманглар! Чунки инновация - бошқа масала.\nМен излаганим, истаётганим ҳаводан пул ишлай олишни йўлга қўйиш, нолдан интеллектуал бизнес барпо этишни ўрганиш, режалаш ва амалга ошириш!\nЎйлайманки, Ўзбекистонимизда мен излаган инсонлар топилади ва биз биргаликда ишлаймиз (иншааллоҳ!).\nЯнгиликлар » Ҳаёт тарзи » Йўқ жойдан даромад манбаи барпо этиш


19 Dekabr 12:30 COVID-19\nГРЕЦИЯ КАРАНТИН КОРОНАВИРУС ПЦР-тести ТУРИСТ ЭМЛАШ\nКоронавирусга қарши эмланганми ёки йуқми, Грецияга ташриф буюрган сайёҳлар коронавирус тести натижаси салбий бўлиши керак. Қоидалар 19 декабрдан кучга киради.\nРеспублика Ҳукумат Ахборотномасига кўра, ПЦР-тести саёҳатдан 72 соат олдин ёки экспресс-тест сафардан 24 соат олдин амалга оширилиши керак.\nЖума куни эълон қилинган ҳукумат қарорида ушбу чора 2022-йил 10-январ соат 06:00 гача амал қилиши кўрсатилган. Салбий тест талаби беш ва ундан катта ёшдаги болаларга ҳам тегишли. Истисно фақат Грецияни чет элга тарк этган ва 48 соат ичида қайтиб келган саёҳатчилар учун, агар улар саёҳатдан бироз олдин ПЦР-тестини ўтказган бўлсалар.


21:50 / 20.02.2016 | eski savollar | 6067\nАссалому алакум! Йигит билан қизнинг телефондан ишқий муносабатлари ҳам зинога кирадими?\nШарҳ: Зино «Бегона аёлга яқинлик қилиш» деб таърифланади. Бу гуноҳи кабиралардан бўлиб, у никоҳда бўлган кишидан содир бўлиб, исботланса, шариат ҳукми бўйича, у тошбўрон қилиб, ўлдирилади. Агар зино никоҳда бўлмаган одамдан содир бўлса, юз дарра уриш билан жазоланади. Аммо шундай қаттиқ жазога сабаб бўладиган оғир жиноят тўсатдан, ўз-ўзидан содир бўлмайди. Унинг ўзига хос муқаддималари бор. Аввал кўрилади – шаҳват назари тушади, шу маънода гапирилади, иккинчи томоннинг гапи эшитилади, зино жойига юриб борилади, қўл билан номаҳрам одамнинг аъзолари ушланади ва охири зино содир бўлади. Ана шу муқаддима ҳисобланган нарсалар ҳам зино ҳисобланади. Номаҳрамга шаҳват билан назар солган киши кўз зиноси қилган бўлади. Номаҳрамга шаҳвоний гаплар айтган одам эса тил зиноси қилган бўлади. Номаҳрам одамнинг шаҳвоний гапларини эшитган киши қулоқ зиноси қилган бўлади. Номаҳрамнинг ортидан шаҳвоний мақсадда юрган киши оёқ зиносини қилган бўлади. Номаҳрамнинг баданини ушлаган одам эса қўл зиносини қилган бўлади. Ушбу зиноларнинг ҳар бирига гуноҳ ёзилади. Албатта, қилинган ишнинг хатарига, миқдорига қараб, гуноҳнинг оз ёки кўплиги аниқланади. Ушбу мажозий маънодаги зиноларнинг қозиликка етиб борганларига таъзир жазоси ҳам берилади. Ислом жамияти том маънодаги пок жамиятдир. Ҳамма томон, ҳамма нарса пок бўлиши керак. Унда зино ҳаром. Шунингдек, зинога сабаб бўладиган нарсалар ҳам ҳаромдир. Бир нарсага сабаб бўладиган нарсаларни ҳаром қилмай туриб, унинг ўзини ҳаром қилиш мантиққа ҳам тўғри келмайди. Шунинг учун зино ҳаром бўлиши билан бирга, унга сабаб бўладиган ҳамма нарсалар ҳам ҳаром қилинган. Бу ишлар қаторига ушбу ҳадиси шарифда зикр этилган шаҳвоний қараш, гап-сўз, тинглаш, юриб бориш ва ушлаш ҳам, бу ҳадисда зикр қилинмаган, кейинчалик пайдо бўлган турли фоҳиша суратлар, фильмлар, ёзувлар, китоблар ва бошқа нарсалар ҳам киради. Ислом жамиятида ундай нарсаларга ўрин йўқ. Ҳеч бир мусулмон бундай нарсаларга яқин йўламаслиги керак.("Ҳадис ва Ҳаёт" китобидан). Валлоҳу аълам.


Учрашувларда Ўзбекистонда сайлов кампанияси ҳақида фикр алмашилди. Меҳмонлар мамлакатда давлат ҳокимиятини янада демократлаштириш, парламентнинг давлат органлари тизимидаги ролини кучайтириш борасидаги ислоҳотлар, Олий Мажлис Сенатининг қонун ижодкорлиги ҳамда назорат-таҳлил фаолияти, шунингдек, Ўзбекистон Республикаси Президенти сайловига тайёргарлик кўриш ва уни ўтказиш доирасида амалга оширилган ишлар билан таништирилди.\nТадбирларда қайд этилганидек, сайлов мамлакат ижтимоий-сиёсий ва социал-иқтисодий ҳаётида олиб борилаётган ислоҳотлар самарадорлигини белгилайдиган муҳим омил ҳисобланади. Мамлакатимиз сайлов тизими хорижий давлатларнинг илғор тажрибалари, умумэътироф этилган халқаро стандартлар ҳамда халқимиз миллий ўзига хослигини инобатга олган ҳолда, изчил такомиллаштирилмоқда.\n— Биз Ўзбекистонга шунчаки кузатувчи сифатида ташриф буюрганимиз йўқ, — деди учрашувда Ильяс Умаханов. — Мамлакатингизнинг жадал ривожланиши минтақа барқарорлигини таъминлашда ҳал қилувчи ўрин тутади. Президент сайлови эса Ўзбекистоннинг келажакдаги тараққиётини белгилаб беришга қаратилгани билан ғоят аҳамиятлидир. Сайлов жаҳон стандартларига мувофиқ ҳолда, юксак ташкилий савияда ўтказилди. Бу сиёсий тадбирни ўтказиш орқали Ўзбекистон давлат фаолиятининг самарадорлигини, Конституция ва қонунлар устунлигини, халқнинг бирдамлигини намойиш эта олди.\n— Сайлов жараёнини кузатиш доирасида мен сиёсий тадбирда аёлларнинг фаол иштирокига гувоҳ бўлдим, — деди учрашувда Лиза Уильямс. — Хотин-қизлар сайлов комиссиялари таркибида, айниқса, овоз бериш жараёнида фаол қатнашганини кўриш мумкин. Бу Ўзбекистонда хотин-қизлар ролини ошириш борасида олиб борилаётган ишлар самарадорлигидан далолатдир.\nУчрашувларда парламентлараро ҳамкорликни янада ривожлантириш бўйича амалий таклифлар билдирилди.\nМазкур рукндаги бошқа мақолалар: « Олий Мажлис Сенатида учрашув\tПарламент аъзоларининг халқаро кузатувчилар билан учрашувлари »


Баъзи тарихчилар: «Имом Абу Мансур Мотуридийнинг насаби машҳур саҳобий Абу Айюб Ансорий розияллоҳу анҳуга бориб тақалади», дейдилар. Шунинг учун ҳам баъзи муҳаққиқлар имом Абу Мансур Мотуридийни зикр қилганларида, у кишига ансорий нисбатини ҳам берадилар.\nИмом Абу Мансур Мотуридий Ислом оламида турли ўзгаришлар авж олиб турган, хусусан, ҳар хил ақийдавий фирқалар ўзаро тортишиб турган бир пайтда яшаб, илм-маърифатли бўлдилар. Аллоҳ таолонинг инояти ила у киши ўз замонининг Аҳли сунна вал жамоа эътиқодидаги ҳанафий уламоларига шогирд тушдилар.\nАбу Мансур Мотуридийнинг устозлари.\nТарихчилар имом Абу Мансур Мотуридийнинг устозлари ичида қуйидаги олимларни алоҳида қайд этадилар.\n1. Абу Наср Иёзий имом Абу Мансур Мотуридийнинг дастлабки устозларидан бўлган. Бу кишининг насаби ҳам ансорийларга бориб тақалади.\nАбу Наср Иёзий раҳматуллоҳи алайҳи Яҳё ибн Қайс ибн Саъд ибн Убода Ансорий Хазражий розияллоҳу анҳунинг авлодларидан бўлади.\nАбу Наср Иёзий имом Абу Мансур Мотуридийнинг устози бўлиши билан бирга, у кишига ҳамдарс бўлиб, Абу Бакр Аҳмад Жузжонийнинг ҳалқаларида дарс олар эди.\nАбу Наср Иёзий катта олим ҳам эди. Тарихчиларнинг таъкидлашларича, юртда у кишига тенг келадиган олим йўқ эди. Абу Наср Иёзий турк юртларида бўлган урушлардан бирида шаҳид бўлган.\n2. Абу Бакр Аҳмад ибн Исҳоқ ибн Солиҳ Жузжоний имом Абу Мансур Мотуридийнинг устозларидан бири бўлиб, у киши усул ва фуруъ илмларини ўзида жамлаган ва турли илмларда баланд чўққиларни забт этган улкан олим эди.\n3. Муҳаммад ибн Муқотил Розий. Раъйнинг қозиси.\n4. Нусайр ибн Яҳё.\nЭътибор бериладиган бўлса, имом Абу Мансур Мотуридий устозларининг устози орқали имом Абу Ҳанифанинг шогирдлари имом Абу Юсуф ва имом Муҳаммадга етиб борадилар.\nАбу Бакр Аҳмад ибн Исҳоқ ибн Солиҳ Жузжоний – Абу Сулаймон ибн Мусо ибн Сулаймон Жузжоний – Абу Юсуф ва Муҳаммад.\nАбу Наср Иёзий – Абу Сулаймон ибн Мусо ибн Сулаймон Жузжоний – Абу Юсуф ва Муҳаммад.\nНусайр ибн Яҳё – Абу Сулаймон ибн Мусо ибн Сулаймон Жузжоний – Абу Юсуф ва Муҳаммад.\nМуҳаммад ибн Муқотил – Абу Мутийъ Ҳакам ибн Абдуллоҳ Балхий – имом Муҳаммад.\nУшбу машҳур олимлар ўз шогирдларига асосан имом Абу Ҳанифа раҳматуллоҳи алайҳининг китобларидан дарс берар, «Фиқҳул акбар», «Рисола» «Фиқҳул абсат», «Китобул олими вал мутаъаллим» ва бошқа китобларни чуқур ўргатишар эди.\nИмом Абу Мансур Мотуридий бу ва бошқа барча дарслик китобларни қунт билан ўргандилар. Мазкур китоблардаги билимлар имом Абу Мансур Мотуридий томонларидан яна ҳам ривожлантирилди.\nУ киши ўз замонларидаги мусулмонлар орасида пайдо бўлган нотўғри тушунчаларга ечим топдилар. Ўша вақтдаги бузғунчи фирқалар ақийда бобида сочаётган заҳарлардан пайдо бўлган ақийдавий дардларни даволашга ҳаракат қилдилар. Душманларнинг кирдикорларини фош қилиб, Аҳли сунна вал жамоа мазҳабининг ҳақиқатини очиқ-ойдин кўрсатиб бердилар.\nУ киши ҳанафий мазҳабида бўлиб, аввал айтиб ўтганимиздек, Имоми Аъзамнинг шогирдлари имом Муҳаммад ибн Ҳасан раҳматуллоҳи алайҳининг икки восита ила шогирдлари бўлганлар. Яъни у кишининг устозлари имом Муҳаммаднинг шогирдлари бўлган.\nИмом Абу Мансур Мотуридий раҳматуллоҳи алайҳи Мовароуннаҳрда Аҳли суннанинг шайхи бўлиш даражасига эришганлар. Бу ерда Аҳли сунна кўп ва ғолиб бўлгани учун, у киши имом Ашъарийга ўхшаб ҳар хил йўлларда ва турланишларда бўлмаганлар, балки аввал бошдан мўътадил йўлдан бориш имконини топганлар. У киши кези келганда нақлга, кези келганда ақлга ўз ҳаққини берганлар.\nИмом Абу Мансур Мотуридий раҳматуллоҳи алайҳи Аҳли сунна вал жамоа фуқаҳолари ва муҳаддисларидан биридирлар. У киши жуда ҳам машҳур бўлиб, Мовароуннаҳрда барча турдаги илмий масалаларда у кишига мурожаат қилинган. Улар у кишидан ақоид, фиқҳ, усулул фиқҳ ва бошқа диний илмларни таълим олганлар.\nИмом Абу Мансур Мотуридий раҳматуллоҳи алайҳи усул бўйича «Китобул жадал»ни ва фиқҳда «Маъохизуш-шарийъа»ни таълиф қилганларидан кейин шуҳратлари яна ҳам ошиб кетди. Шундан кейин илми каломда шуҳрат қозониб, Хуросон аҳлининг мазҳаб соҳибига айландилар.\nИмом Абу Мансур Мотуридий раҳматуллоҳи алайҳининг ақийдадаги мазҳаблари Абулҳасан Ашъарийнинг мазҳабига тенг бўлди.\nИмом Абу Мансур Мотуридий раҳматуллоҳи алайҳи асосан ақийдага оид бир қанча китоблар ёзганлар. «Китобур-родди алал Каъбий ал-Мўътазилий», «Китобу авҳомил Мўътазила», «Китобур-радди алал Мўътазила», «Китобур-радди алал Қаромита», «Китобур-радди алар-Рофиза», «Китобут-тавҳид», «Китобул жадал», «Маъохизуш-шарийъа», «Раддул усулил хамса ли Аби Муҳаммад Боҳилий», «Китобул маъқулоти», «Таъвийлоту аҳлис-сунна» китоблари шулар жумласидандир.\nАфсуслар бўлсинким, имом Абу Мансур Мотуридий раҳматуллоҳи алайҳининг китобларидан фақат уч донасигина бизгача етиб келган.\nИмом Абу Мансур Мотуридий раҳматуллоҳи алайҳи ўзларининг «Таъвийлоту аҳлис-сунна» номли тафсирларида мўътазила, хавориж, рофиза, карромий, жаҳмий, мушаббиҳа, мунажжим, фолбин ва бошқаларнинг фикрларини муноқаша қилганлар ва ҳаммаларига раддия берганлар. У киши Аҳли сунна вал жамоанинг мазҳабини қўллаб-қувватлаганлар.\n«Кашфуз-зунуни ан асомийил кутуби вал фунун» китобининг соҳиби Ҳожи Халифа «Таъвийлоту аҳлис-сунна» тафсири ҳақида қуйидагиларни ёзади:\n«У бирор китоб тенг кела олмайдиган китобдир. Балки бу фан бўйича ёзилган китобларнинг бирортаси унга яқин ҳам кела олмайди».\n«Китобут-тавҳид» чоп этилган ва ўрганилган.\n«Таъвийлоту аҳлис-сунна» тафсирининг ярми мисрлик олимлар томонидан чоп этилган ва кўпчилик фақат шуни билади. Аммо ушбу сатрларнинг котиби, камина ходимингиз Либиядаги Исломга даъват куллияси кутубхонасида бу китобнинг бангладешлик олим томонидан чоп этилган тўлиқ нусхасини кўрган.\nКейинчалик бу китобни доктор Маждий Босалум таҳқиқ қилди ва 2005 йилда Ливанда «Дорул кутубил илмийя» нашрёти томонидан ўн жилдда ва 6230 бетда чоп қилинди.\n«Китобул маъқулот»нинг қўлёзмаси Истанбулдаги кутубхоналардан бирида сақланмоқда. Қўлёзманинг қаердалиги ва тартиб рақамлари ҳам маълум.\nИмом Мотуридийнинг шогирдлари.\n1. Абул Қосим Исҳоқ ибн Муҳаммад ибн Исмоил Ҳаким Самарқандий (ҳ. 340, м. 951 йилда вафот этган).\n2. Имом Абул Ҳасан Али ибн Саъийд Растағфаний.\n3. Имом Абу Муҳаммад Абдулкарим ибн Мусо Баздавий (ҳ. 390, м. 999 йилда вафот қилган).\n4. Имом Абу Лайс Бухорий.\nИмом Мотуридийнинг аҳли илм ва Ислом оламидаги мартабаси.\nИмом Абу Мансур Мотуридий раҳматуллоҳи алайҳининг Ислом оламидаги ва аҳли илм ичидаги мартабалари жуда ҳам юқори бўлган. Мусулмонлар жумҳури томонидан у кишига олий унвонлар берилган.\n1. «Аламул ҳуда» – ҳидоят байроғи.\n2. «Имомул ҳуда» – ҳидоят имоми.\n3. «Мусаҳҳиҳу ақийдата аҳлис-сунна» – Аҳли сунна ақийдасини тўғриловчи. Турли фирқа ва тоифалар ўзларининг бузғунчилик ҳаракатлари билан Аҳли сунна вал жамоа мазҳабига таҳдид солганида Имом Абу Мансур Мотуридий раҳматуллоҳи алайҳи унинг ҳимоясига турганлари учун ушбу унвонга муносиб кўрилганлар.\n4. «Имомул мутакаллимийн» – Мутакаллимларнинг имоми. Ўша пайтда «илми калом» номи билан танилган ақоид илмида барча уламоларга пешво бўлганлари учун имом Абу Мансур Мотуридий раҳматуллоҳи алайҳини мусулмонлар жумҳури шу ном билан атаган.\nУламолар Имом Абу Мансур Мотуридий раҳматуллоҳи алайҳини жуда ҳам юқори баҳолаганлар ва у кишининг Аҳли сунна вал жамоа ақийдавий мазҳабининг икки имомидан бири эканликларини доимо таъкидлаб келганлар.\n«Мифтоҳус-саъодати ва мисбоҳус-сиёда» китобининг муаллифи Тошкўпризода у киши ҳақида шундай дейди:\n«Сўнгра билки, илми каломда Аҳли сунна вал жамоанинг раиси икки кишидир. Улардан бири ҳанафий, иккинчиси шофеъий. Ҳанафийси – Абу Мансур Муҳаммад ибн Муҳаммад ибн Маҳмуд Мотуридий имомул ҳуда».\nЗубайдий ўзининг «Итҳафус-содатил муттақийн» номли китобида:\n«Аҳли сунна вал жамоа дейилганидан мурод ашъарийлар ва мотуридийлардир», деган.\nИмом Абу Мансур Мотуридий раҳматуллоҳи алайҳининг бош асарларидан бири «Китобут-тавҳид»дир. Бу китобнинг номи унинг мазмунига далолат қилиб турибди. Имом Мотуридий ўзларининг бу асарларида мутакаллимлар услуби ила Аҳли сунна ва жамоанинг эътиқодини баён қилганлар.\n4. Имом Мотуридийнинг айтишларича, Аллоҳ таоло азалдан Ўзини Ўзи сифатлаган сифатларга эга бўлган. Бунда зотий ва феълий сифатларнинг фарқи йўқ. Аллоҳ таолонинг исмлари фақат шариат манбаларида келганидек бўлиши лозим. У Зотни бошқа исмлар билан номлаб бўлмайди.\n5. Имом Мотуридий Аллоҳ таолони кўриш кайфиятсиз бўлишини таъкидлайдилар. Мазкур кўриш мўминлар учун охиратда бўлиши ва бу дунёда бўлмаслигига Қуръони Каримдан оятларни далил қилиб келтирадилар.\n6. Роҳманнинг Аршга истивоси ҳақида имом Мотуридий қуйидагиларни ёзадилар:\n«Биз бу ҳақда ақлда собит бўлган қуйидаги нарсани айтамиз: Аллоҳ таоло макон йўқ пайтда ҳам бор эди. Маконларнинг йўқ бўлиб кетиши жоиз, аммо У Зот қандай бўлса, ўшандай тураверади. Ҳозир қандай бўлса, ўшандай эди. У Зот ўзгаришдан, заволдан, ботилликдан устундир. Биз бу ҳақда Танзилда, яъни Қуръонда келган нарсани айтамиз. Сўнгра унинг таъвилида қатъий нарсани айтмаймиз. Чунки бошқа нарсанинг эҳтимоли бор. Биз Аллоҳ ирода қилган нарсага иймон келтирамиз. Танзил (Қуръон) ила собит бўлган ҳар бир нарса ҳам шунга ўхшаш».\n7. Инсон аслида ихтиёри ўзида бўлган иш бажарувчидир. Бизнинг ҳар биримиз ўзи қиладиган нарсасида ихтиёрли эканини ва у қилувчи ва касб эгаси эканини билади. Шунингдек, Аллоҳ таоло инсонга амал ва ихтиёр ҳаққини берган. У Зот: «Истаганингизни қилинг!» (Фуссилат сураси, 40-оят), «Яхшилик қилинг!» (Ҳаж сураси, 77-оят), «Қилган нарсаларининг жазоси ўлароқ» (Воқиъа сураси, 24-оят), «Ким зарра мисқолича амал қилса» (Залзала сураси, 7-оят), деган.\nИнсоннинг амаллари унинг касбидан бўлса ҳам, албатта, Аллоҳнинг халқи – яратишидандир. Аллоҳ таоло: «Аллоҳ сизни ҳам, қиладиган амалларингизни ҳам халқ қилган» (Соффат сураси, 96-оят), деган.\n8. Имом Мотуридий «Китобут-тавҳид»да қазо ва қадар масаласига ҳам бошқа масалалар қатори, батафсил тўхталган. У кишининг таъкидлашича, ёмонлик ва маъсиятларни тақдир ва халқ қилиш Аллоҳ таолодан. Аммо уларни амалда қилиш бандадан. Банда уларни ўз қудрати, ихтиёри ва қасди ила қилади. Маъсиятларни халқ қилишни одоб юзасидан Аллоҳ таолога изофа қилинмайди.\n9. Мўмин киши зино ва одам ўлдириш каби гуноҳи кабира қилгани учун Исломдан чиқмайди. Иймон ва куфрнинг орасида – икки манзила орасида манзила йўқ. Бу икки исмнинг ўртасида бошқа исм ҳам йўқ. Аллоҳ таоло башарни икки қисмга – мўмин ва кофирга тақсимлаган. Аллоҳ таоло: «Ким хоҳласа, иймон келтирсин. Ким хоҳласа, куфр келтирсин» (Каҳф сураси, 29-оят), «У сизни яратган Зотдир. Бас, сиздан кофир бор ва сиздан мўмин бор» (Тағобун сураси, 2-оят), деган.\n10. Имом Мотуридий «Китобут-тавҳид»да бир неча фаслларни мажусийлар, зиндиқлар, даҳрийлар, суфустоийлар ва бошқаларнинг эътиқодлари ботил эканини баён қилишга бағишлаган.\nБу икки имом Ислом оламининг икки тарафида – Ашъарий басралик, Мотуридий самарқандлик бўлса ҳам ва бир-бирлари билан кўришмаган бўлсалар ҳам, бир хил ишни бир хил вақтда, бир хил тарзда адо этганлари ҳамда икковларининг бирданига Аҳли сунна вал жамоа мазҳабининг имоми деб эътироф қилиниши бу мазҳабнинг ақийдаси барча юртларда ҳар доим маълум ва машҳур эканига ёрқин далилдир.\nУшбу икки буюк алломани Ислом уммати ўзининг ақийда илми бўйича имомлари деб тан олган. Аҳли сунна вал жамоа ақийдавий мазҳаби мазкур икки имомнинг мазҳаблари эканига ҳамма иттифоқ қилган.\nАна шундай қилиб, ақийда бўйича ҳам мусулмон умматининг бирлиги таъминланди. Мусулмонларнинг асосий оммаси Аҳли сунна вал жамоа мазҳаби ақийдасида бирлашдилар. Мазкур мазҳабнинг ақийдаси уларнинг бу борадаги метин қўрғонига айланди ва уларни турли ақийдавий адашувлардан, хуружлардан ва ҳужумлардан ҳимоялаб турадиган бўлди ва бўлмоқда.\nКундалик ҳаётда мўмин-мусулмонларнинг фиқҳ илмига доимий равишда эҳтиёжлари тушиб тургани учун, фиқҳий мазҳаблар тезроқ шаклланганлиги мулоҳаза қилинади. Ақийдавий мазҳаблар эса Ислом оламида ақийда бобида ихтилофлар авж олганидан кейин, мусулмонлар оммасини мазкур ихтилофлардан қутқариб, бирлаштириш учун пайдо бўлгандир.\nАқоид китобларида келадиган барча масалалар «ғайбиёт» деб номланган нарсалардир. Ғайбиёт деганда биздан ғойибда бўлган ва уни билиш, унга иймон келтириш фақатгина ишончли «мутавотир» хабар билан бўладиган нарсалар тушунилади. Бундай нарсаларни билиш учун назар, ақл ва бошқа воситалар омил бўла олмайди. Бу нарсаларнинг ўзлари қаршимизда йўқ, уларни кўриш, ушлаш, эшитиш ёки ҳис қилиш умуман мумкин эмас. Улар ҳақидаги маълумотлар бизга фақат Қуръони Карим ва ҳадиси шариф орқали келган. Уларга иймон келтириш ҳар бир мўмин-мусулмон учун зарурдир.\nБаъзи кишилар: «Ақийдада келган хабарларнинг ичида мутавотир эмаслари, оҳод деб аталадиганлари ҳам бор, оҳод хабарлар ила эътиқод масалалари собит бўлмайди, деганларга қандай жавоб берамиз?» дейишлари ҳам мумкин. Муҳаққиқ уламолар таъкидлайдиларки, эътиқод масалалари қатъий ва мутавотир хабарлар билан собит бўлганидек, оҳод хабарлар билан ҳам собит бўлади.\nАввалги ўтган уламоларнинг барчаси: «Оҳод хабарлар ақийдага ҳужжат сифатида қабул қилинади, уларнинг кўпи илми яқийнни ифода этади», деганлар. Ўша уламоларнинг сафида Ибн Салоҳ ва Ибн Касир раҳматуллоҳи алайҳимо ҳам бор.\nКўпчилик пайтларда оҳод хабарлардан бир нечасида бир масала зикр қилинади ва улар жамланиб, маънавий мутавотир деган даражани олади.\nҲар бир илмнинг ўз истилоҳлари бўлгани каби ақийда илмининг ҳам ўз истилоҳлари бор. Унда мутавотир хабар билан собит бўлган нарсани илми яқийн билан собит бўлди, дейилади. Мутавотир хабар билан собит бўлмаган нарсани «зонн» билан собит бўлди, дейилади.\nБу ердаги «зонн» биздаги гумон маъносини англатмайди. Балки илми яқийн даражасида бўлмаган илм маъносини англатади.\nШу ўринда ақоид илмининг бобокалонлари «Оҳод ҳадисларни ақийдада ҳужжат қилиб бўлмайди», деганларни қаттиқ қоралаганларини ҳам айтиб ўтишимиз лозим.\nИсломда энг нозик масала эътиқод масаласи экани ҳаммага маълум. Шунинг учун Аллоҳ таоло ақийданинг жавҳарий – асл масалаларини, бошқача қилиб айтганимизда, рукнларини Қуръони Карим орқали собит қилгандир. Чунки бу соҳада бир сўз билан кишининг иймони куфрга, жаннати дўзахга айланиб кетиши мумкин.\nШунинг учун ҳам ақоид илми уламоларимиз Қуръони Каримдан кейин, иккинчи ўринда турадиган далил – ҳадиси шарифларни ақийда бобида далил қилароқ, уларни қандай шартлар ила қабул қилиш кераклиги ҳақида тортишганлар. Тортишув асосан жумҳури уламолар билан баъзи ҳанбалийлар орасида бўлган.\nЎртага биринчи қўйилган масала – зонн (гумон) ила ақийда собит бўладими, йўқми, деган масала бўлган. Оддий ҳолатда бу савол қизиқ туюлиши турган гап. Гумон билан бирор иш қилиш мумкин эмаслигини ҳамма яхши билади. Ундай бўлса, уламолар ақийдага ўхшаш ўта нозик масалага гумонни аралаштириб нима қиладилар, дейишимиз мумкин. Лекин ақийда илми уламолари истилоҳида зонн – зинҳор, заррача ҳам шубҳа кўтармайдиган, қатъий, илми яқийннинг даражасига етмаган саҳиҳ илмни англатишини билганимиздан сўнг, ажабланишга мутлақо ўрин қолмайди. Хуллас, «Зонн (гумон) ила ақийда собит бўладими, йўқми?» деган саволга ҳамма бараварига: «Зонн – гумон ила ақийда собит бўлиши мумкин эмас», деб жавоб берган. Кейин оҳод ҳадис (албатта, саҳиҳ бўлиш шарти ила) зонни ифода этадими ёки илмними, деган масала ўртага қўйилган. Бу жумладаги «илм»дан мурод ақоид уламолари истилоҳида, заррача шубҳаси йўқ илми яқийнни ифода этишини ҳам айтиб қўйишимиз лозим.\nАқийда ҳужжатлари бўйича хулосалар:\n1. Қуръони Каримнинг собит бўлиши қатъий эканига эътиқод қилиш ақл жиҳатидан ҳам ва шариат жиҳатидан ҳам фарз. Буни инкор қилган кимса Исломдан чиқади.\n2. Қуръони Карим қатъий далолат қилган аҳкомлар ва хабарларга эътиқод қилиш ақл жиҳатидан ҳам ва шариат жиҳатидан ҳам фарз. Буни инкор қилган кимса Исломдан чиқади.\n3. Расулуллоҳ соллаллоҳу алайҳи ва салламдан мутавотир ҳадислар қатъий собит бўлганига эътиқод қилиш ақл жиҳатидан ҳам ва шариат жиҳатидан ҳам фарз. Буни инкор қилган кимса Исломдан чиқади.\n4. Мутавотир ҳадислар қатъий далолат қилган нарсаларга эътиқод қилиш ақл жиҳатидан ҳам ва шариат жиҳатидан ҳам фарз. Буни инкор қилган кимса Исломдан чиқади.\n5. Ислом уммати ўзининг биринчи асрларида инкорсиз қабул қилиб олган оҳод ҳадисларнинг ҳукми мутавотир ҳадислар кабидир.\n6. Расулуллоҳ соллаллоҳу алайҳи васалламдан қат-ъий нисбат билан собит бўлиб, далолати ҳам қатъий бўлган ақийдани инкор қилувчи кимса Исломдан чиқади.\n7. Ким қатъият ила собит бўлиб, далолати зонний бўлган, оҳод ҳадисларга ўхшаш, зонн билан собит бўлиб, далолати қатъий бўлган, зонн ила собит бўлиб, далолати ҳам зонний бўлган ақийдани инкор қилса, кофир бўлмайди. Агар зонн ғолиб бўлмаса ва инкор қилувчининг очиқ-ойдин ҳужжати бўлмаса, у фосиқ ва осий бўлади.


Ҳазрат Бибиона булоғи Чустдаги жамики чашмаларнинг онаси, дейиш мумкин.\nБибионанинг суви шифобахш. Алалхусус, кўплаб кўзи оғриганлар шифо топади, неча-неча фарзанд талаб кишилар оилалар бешикли бўлиб кетишган. Ихлос билан тиниқ сувнинг сокин тубига термилсангиз, юрагингиз ёришиб кетади, нохуш ўйлар сизни тарк этади, руҳингиз қуш қанотидай енгиллаб қолади, дейди бу ерда яшайдиган инсонлар. Ойна мисол шаффоф сувнинг ости сумалакдай қайнагани қайнаган. Қум юзидаги қорамтир ҳошиялар минг хил шакл чизади. Айтишларича, энг покдил, ҳалол, тоза инсонларга сирли ёзувлар ҳам кўринар эмиш.


Айни пайтгача мазкур туғуруқ мажмуасининг акушерлик ва гинекология бўлимлари бир жойда фаолият юритаётган эди. Бу белгиланган меъёрий талабларга умуман тўғри келмасди. Яна бир эътиборли томони шундаки, муассаса маъмурияти учун махсус хизмат хоналарининг йўқлиги боис, улар бинодаги мослаштирилган палаталардан бирида ишлашга мажбур эди. 2017 йил инвестиция дастурига киритилган мажмуанинг анчадан бери фойдаланилмай келинган биноси 1 миллиард сўмдан ортиқ маблағ эвазига капитал таъмирланди. «Пардозлаш ишлари бошқармаси» масъулияти чекланган жамияти томонидан амалга оширилган қурилиш-таъмирлаш ишлари натижасида мажмуада замон талабларига мос шароитлар яратилди.\n— Эллик йилдан ортиқ ушбу мажмуада доялик қилдим, — дейди пенсионер Меҳри Умурова. — Бизнинг даврдаги тиббий хизмат билан бугунгисини солиштириб бўлмайди. Ҳозир фойдаланилаётган замонавий асбоб-ускуналар самарали тиббий хизмат кўрсатишни таъминламоқда. Гинекология бўлимида яратилган шароитни кўриб, қувондим. Қани энди имконим бўлса, мана шундай шароитларда ишласам.\nҚирқ беш ўринга мўлжалланган янги бўлимда ультратовуш текшируви, кольпоскопия, ЭКГ, таҳлилхона, кичик операция хоналари ташкил қилинган. Шунингдек, қабул бўлими, кўрик ва муолажа хоналарининг барчаси зарур тиббий ускуна, мебель, жиҳоз ва дори-дармонлар билан таъминланган.\n— Шу вақтгача етарли шароитнинг йўқлиги боис, фаолиятимизда турли муаммолар юзага келарди, — дейди мажмуа бош шифокори Лола Ҳамроева. — Янги бўлимнинг фаолият бошлагани ишимизни тартибли, самарали ташкил этишга хизмат қилади. Энг муҳими, 2018 йил инвестиция дастури бўйича мажмуамизнинг акушерлик бўлими биноси ҳам капитал таъмирланиб, замонавий тиббий жиҳозлар билан таъминланади. 2018 йил охиригача мажмуамиз тўлиқ замон талабларига мос туғуруқ мажмуасига айланади.\n3-туғуруқ мажмуасидаги тантанали очилиш маросимида шаҳар ҳокими Ф. Раҳимов иштирок этди.\n8.01.2018 397 № 1 Янгиликлар


“МЕТИН ҚАЛЪА” 7-қисм (Адабий – бадиий нашр) - Favvora | билим чашмасидан отилган фаввора\n2016-04-20 2337 Ko'rilgan Метин қалъа\nВалийма белгиланган кун ҳам келди. Солих ака Ханифанинг онаси “тўйни уйимдан-ла кузатганим яхши бўларди”, дейишига ҳам қарамасдан ўзининг уйида тўй ўтказишга қарор қилди. Ханифанинг онаси кўп ишларда шошма-шошарликка йўл қўйгани учун доим хижолат тортиб, ўсал бўлган. Энди қизининг тўйи муносабати билан яна орага совуқчилик туширмай деган ўйда рози бўлишдан бошқа чора топа олмади. Солих ака Ханифани узатишда унинг онасига имконият бермаганининг боиси, қудаларга бирон бир ножўя сўз сўзлаб ёки ножўя муомала қилиб қўймасин деган важҳи бўлган холос. Ханифанинг онаси аввалги ҳолатига қараганда анча ўзгариш томонга силжигандек кўринади. Олдингидек қўни-қўшнилари билан, овсини бўлган Собира ая билан можаро қилишни бас қилган. Эрининг вафотидан сўнг бошқа кимсалардан кўрган яхши оқибат ва муомалалари, айниқса овсини ва унинг эрини\nқилган ҳимматлари уни ҳаётга чуқурроқ назар билан қарашга ундади. Ўзининг бировларга етказган зарарлари, қилган ноҳақликлари борасида ўйланиб қолгудек бўлса, афсус ва надоматга ўраладиган бўлди. Аввалгидан кўра камгап, камсуқум инсонга айланди. Кўпроқ сукут сақлайдиган, биров билан тортишмайдиган бўлиб қолди. Аммо бу ўзгарувлар ҳали тўлақонли бўлмаган бўлса керак деб, билган Солих ака тўй ишларига уни аралаштирмади ва Ханифани узатиш жойини ҳам ўзиникига қилиб белгилади.\nХанифа кузатилгач, Халима ҳам куёви билан уйларига қайтишди. Уларнинг онаси овсини ва Солих акани бир жойда гаплашиб турганини кўриб уларга яқинроқ келди ва:\n-Гапларингизни бўлиб юбормадимми? – деб сўради.\n-Йўқ, бўлганингиз йўқ! Куёвнинг қадамини Аллоҳнинг ўзи собит қилсин, қизингиз билан яхши яшашсин! – деди Собира ая.\n-Илоҳим айтганингизни Аллоҳ насиб этсин! Сиз иккалангизнинг олдингизга келишимдан мурод; бизнинг хонадонга кўп яхшиликлар қилдинглар. Мен нотавон қилган кирдикорларимдан икковингиз ҳам кўп азиятлар чекдингизлар. Лекин машаққатланишни кўрмагандек, менга ва оиламга эзгу ишларингизда давом этдинглар. Собирахон, Солих ака мени кечиринглар, банда эканман билиб, билмай сизларга кўп нохақликлар қилдим! – дея, кўзига ёш олди Ханифанинг онаси.\n-Келин сиз бундай қувончли кунда, жияним Ханифанинг валиймаси ўтаётган кунда хафаланиб, йиғлашингиз дуруст эмас! Биз яхшилик қилган бўлсак, гуноҳ эмаску ахир! Собира етакла овсинингни, уйга кириб таомланинглар, меҳмонлар билан овора бўлиб, тамадди ҳам қилмадинглар. Келин сиз ўзингизни тутинг, биз ҳечам сиздан хафа эмасмиз! – деб, укасининг аёлини юпатишга жазм қилди Солих ака.\n-Солих акангиз тўғри айтаяптилар, ҳеч ҳижолат бўлманг овсин! – эрига қўшимча қилди Собира ая.\n-Мен хафа бўлиб эмас, сизлардек қариндошларим борлигидан қувониб йиғлаяпман. Шунча вақтлар мобайнида сизларга кек-адоватда юрганимдан, сизларни нотўғри тушунганимдан, уялиб йиғлаяпман – дея, овсинига эргашиб уйга икковлон кириб кетишди.\nҲовлининг четроғида Хабиб тўйда ишлатилган баъзи анжомларни у бу ёққа ташир, онаси, амакиси ва келинойиси Собира ая ўрталарида бўлиб ўтган сўзлашувлардан бехабар эди. Солих ака самога тикилиб, кўзи ой ва юлдузларни синчковлик билан кузатар, ўй-хаёлида эса оилавий кечинмалар, машаққатли кунларнинг ортда қолганини ёдига олди, Аллоҳнинг инояти билан шу ислоҳ кунларига етиб келиб, унга гувоҳ бўлаётгани таъсирида кўзидан кўзёшлари тирқираб оқа бошлади. Хотини Собира аяга бундан бир неча йиллар олдин укасининг аёли ҳақида айтган сўзларини эслаб, йиғлаётган эди.\n“Овсининг масаласига келсак, у – укамнинг жуфтидир! У – жаҳолат соҳибаси бўлса, сен – маърифат соҳибасисан. Ҳар қандай жаҳолат тубанликдир, маърифат эса юксакликдир. Маърифат кишиси жаҳолат эгаси каби тубан бўлишдан сақланмоғи лозим. Демак, сен ўзингни жаҳолат сари пастлатмагин! Силайи – рахмга қарши иш кўриш бизга лойиқ эмас! Собира, ўз номингга монанд тарзда – сабр ва қаноат қилгин! Ўзинг биласанки, сабр билан етишган нарсага, мол ва куч – қувват орқали етишиб бўлмас! Шундай ораста бўлгинки, овсининг сенга чоҳ ковлаб, ўзи чарчаб толиқсин. Сен унга парво қилма, яхшиликни, чиройли муомалангни унинг ўзигагина эмас, ҳатто болаларига ҳам қилавер! Ажрингни албатта Аллоҳнинг ўзи беради”.\nСолих ака шу алфозда турар экан, дарвозаси олдига машина келиб тўхтади. Унинг ичидан Низомиддин ака тушиб, эшигини ёпди. Солих ака кўзёшларини аранг артишга улгуриб, дўсти томонга юрди. Низомиддин ака унга разм солиб, кўзлари синиққанини сезди.\n-Оғайни, нега хомушсиз? Янада қадрдон бўлган бу кунимизда қувонсак арзийдику?! Сизни Шокиржонларникида бўлиб, зиёрат қила олмаган эдим. Кеч бўлса ҳам кўришиб, ҳол-аҳвол сўраб кетай дегандим.\n-Жуда соз, Низомиддин! Аллоҳ ажрингизни берсин, бугун мен ҳам жумага бирга бора олмадик-а деб ўйлаб, қачон кўришишимизни фикримдан ўтказган эдим. Хомуш эмасман, Низомиддин. Аллоҳнинг бизга бераётган инъомларига лол қолиб, кўнглим бўшаган холос. Юринг ичкарига!\nУлар ичкарида эркакларга ажратиб тузалган хонага киришди. Низомиддин Солих аканинг кўзларига яқинроқдан яхшироқ разм солган бўлди.\n-Албатта Аллоҳнинг қудрати чексиз! Қайси инъом сизнинг кўнглингизни бўшаганини агар сир бўлмаса айтсангиз, оғайни.\n-Юсуф алайҳис-салом қиссасини яхши биласиз, Низомиддин! У киши акаларидан қанчадан қанча ёмонликлар кўрдилар. Оталарининг дийдоридан, ўзининг юртидан узоқларда саргардонликларда, қулликда, зиндонбандликда ва туҳматларга йўлиқиш машаққатларининг ичида бўлди. Аммо акаларини ўзи вазир бўлган ҳолда топгач, уларга ёмонлик қилиш ўрнига сабр ила муомала қилди. Биттасини ҳисобламасак ҳамма акалари бетамизлик билан Юсуф алайҳис-саломга муомала қилишган эди. Аммо Аллоҳ Таъоло Юсуф алайҳис-саломга акаларининг пушаймонликларини, кечирим сўрашишларини кўришни насиб этган. Мен ўша Қуръон қиссаларини ўқиган кезларим, акалар ҳам укага шу қадар тошбағир бўлишганми, деб ҳайрон бўлардим. Ҳаётнинг сўқмоқлари шу қадар паст-баландликлардан иборат экан-ки, инсонда агар иймон бўлмаса синовлардан тойилиб, ерга қоришиб кетиши ҳеч гап эмас экан Низомиддин!\n-Ҳа, хақ гапларни айтмоқдасиз, оғайни!\n-Энди мақсадга кўчадиган бўлсам, ўзингиз билиб укамнинг оиласи билан орамиз келинимиз сабаб бузилиб турарди. Собирахон ҳам улардан кўп қийинчиликлар кўрди. Ўзимни ва уни доим ва доим сабрга чақирдим. Аллоҳгагина умид боғладик. Ўртамиз ислоҳини Ягона Яратувчимиздангина сўрайвердик. Кунлар, унинг ортидан ҳафталар, ҳафталар ортидан эса ой ва йиллар ўтди. Муомалалар илиганга ўхшар, лекин тажангликлар такрорланаверар эди. Мен уларга ёмонликни асло раво кўрмадим. Укам вафотига икки ой қолганда мени бағрига босиб, роса тўлиб йиғлаган ва кечирим сўраган эди. Тўшакка ётиб қолган кунлари ҳам, қўлимдан маҳкам ушлар “акажоним, бадбахт укангизни, унинг сизга ўтказган жабру-ситамларини кечиринг, Роббимни олдига сизни норизо қилиб қандай бораман, мени кечиринг”, деб ҳўнг-ҳўнг йиғларди. Мен аллақачон кечириб бўлганимни айтсам ҳам шунда тарзда беш кун ётди бу – фоний дунё билан хайрлашди. Қизи Ханифа, ўғли Хабиб ҳам ўзгарди. “Амаки, амакижон” деб қадрлайдиган, мени излайдиган, борди-келди қилишадиган бўлди. Фақат келинимизгина адовати, гиналаридан тўла халос бўла олмай юрган эди. Аллоҳга хамдлар бўлсинки, бугунги хурсандчиликка қўша Аллоҳим келинни овсини ва оиламиз билан муомаласи ўзгаришини насиб этди, - дея кўзидан яноқларига дув-дув қуйилаётган қувонч кўзёшларини рўмолчаси билан артди Солих ака.\n-Аллоҳнинг қудрати улуғ, бандаларига меҳрибон Роббим, марҳаматинг нақадар буюк, қиёмат куни ҳам ўзингнинг рахматингга биз ожиз бандаларингни дохил қилгин, - дерди Низомиддин аканинг ҳам кўнгли тўлиб.\nИкки дўст даврасига Хабиб келиб қўшилди ва уларнинг мароқли суҳбатларига диққат билан қулоқ солиб ўтирди. Низомиддин ака дўсти билан хайрлашиб кетгач, Хабибнинг онаси ҳам ўғли билан кетишга изн сўради. Халима онасининг уйида эмас, амакисиникида қолиб, Собира ая ва унинг қизлари билан ҳамсуҳбат бўлиб, эртага боришини режалаштирган эди. Ҳаммалари ўзгача шукуҳ ва хурсандчилик ичида эдилар.\n“СОДИҚ ЧАВАНДОЗ” 9-қисм\n“СОДИҚ ЧАВАНДОЗ” 26-қисм\nДунё ва мусулмонлар “Судан”\n“МЕТИН ҚАЛЪА” 10-қисм (Адабий – бадиий нашр)


Сауль Альварес кетма-кет 3-марта допинг қабул қилганлиги тасдиқланди\n16 март, 2018, 15:24\nМексикалик боксчи Сауль Альварес учинчи марта кетма-кет допинг назоратидан ўта олмади. Унинг қозоғитонлик Геннадий Головкинга қарши жанг олдидан ўтказилган текширувларда организмидан тақиқланган модда кленбутерол топилган.\nМексикалик боксчи 2, 5 ва 9 март кунлари ихтиёрий допинг назоратидан ўтган ва уларнинг барчаси олдинги текширув натижаларидек ижобий чиққан.\nБокснинг жамоаси организмни тозалигини тақдиқлаш учун бу етарли деб ҳисобламоқда ва тақиқланган модда гўшт билан кирганлинини айтишмоқда.\nГоловкин – Альварес иккинчи жанги 5 май куни Лас-Вегасдаги "T-Mobile" аренасида бўлиб ўтиши режалаштирилган. Жангнинг қолдирилиши ёки бекор бўлиши ҳақида расмий хабар йўқ. Уларнинг биринчи жанги ўтган йили 16 сентябрда бўлиб, боксчилар дурангга имзо чекишган.


ИнтерФУТБОЛ :: БАА жамоалари – доимий финалчими ёхуд «Ал-Аҳли» ва «Ал-Айн» қай даражада кучли?\nБАА жамоалари – доимий финалчими ёхуд «Ал-Аҳли» ва «Ал-Айн» қай даражада кучли?\nБАА клублари ОЧЛда кўп ўрин олганда айрим футбол мутахассислари ва мухлислар норозилик билдиришганди. Телевидение билан боғлиқ шартнома масалалари туфайли бу юрт вакилларига кўп ўрин берилгани айни ҳақиқат. Лекин 2016 йил финалида Умар Абдулраҳмон бошчилигидаги «Ал-Айн»нинг муносиб ўйнагани ҳамма танқидларга ўринли жавоб бўлди, десак муболаға бўлмайди. «Ал-Аҳли» ҳам «совға» эмас. Чунки бу жамоа 2015 йилда ОЧЛ финалига чиққан. 1-турда эса ўз уйида Теҳроннинг «Истиқлол»ини ўзига хос тарзда мағлуб этган мазкур клубда ҳам темир ирода бор. Бугун клубларимизнинг 2-турдаги рақиблари хусусида батафсил маълумот берсак.\nДУБАЙНИНГ «МИЛЛИЙ ЖАМОАСИ» - «АЛ-АҲЛИ»\nБААнинг Дубай шаҳрида ташкил топган «Ал-Аҳли»га 1970 йилда асос солинган бўлиб, мамлакатнинг энг нуфузли футбол клуби саналади. Ушбу жамоага Амирликларда ҳаттоки, «миллий» даражасидаги мақом ҳам беришган, чунки бу клуб БАА футбол тарихида беш карра мамлакат чемпиони бўлган. Шунингдек, айни пайт ҳам чемпион саналишади.\n1973-1980 йиллар клуб фаолиятининг «олтин» даври ҳисобланади. Айнан шу паллада клуб катта ютуқларни қўлга киритган. 1975, 1976 ва 1980 йиллар чемпионлик шоҳсупасига чиқишган ва икки марта БАА кубоги соҳибига айланишган. «Ал-Аҳли» жами саккиз марта ушбу соврин эгасига айланган.\n2010 йилдан клубда яна юксалиш даври бошланди. Фабио Каннаваро ва Графителар «Ал-Аҳли» номини халқаро аренага танитиб кетганларидан сўнг, клубда маҳаллий ёшлардан Аҳмад Халил ва Исмоил ал Ҳаммадилар етишиб чиқдилар. Жамоада бошқарув муносиб тарзда йўлга қўйилганлиги боис, чемпионлик учун асосий даъвогарлар сафига кириб олди. Энди нафақат БАА про-лигаси, балки Форс кўрфазида ўтказиладиган турли халқаро турнирларда ҳам жамоага алоҳида эътибор билан қаралмоқда.\nФутбол клубидан ташқари, унинг тизимида волейбол, баскетбол, гандбол, стол тенниси жамоалари ҳам бор. Клубнинг ўз драма студияси бўлиб, у 1981 йилдан бошлаб БАА маданиятини ёйишда ўз ҳиссасини қўшиб келади. 2016 йилда «Ал-Аҳли» Испания Ла-лигаси билан ҳамкорлик шартномаси имзолаган биринчи хорижий клуб бўлди. Мазкур келишув асосида ёш мураббийлар примерода малака оширадилар, турли ёшдаги жамоалар эса турли тижорий ва кўргазмали турнирларга таклиф этиладилар.\nЎйинга танланиши мумкин бўлган тахминий таркиб:\nДарвозабон: Мажид Носир. Ҳимоячилар: Абдулазиз Санқур, Волид Аббос, Салмон Ҳамис, Абдулазиз Ҳусайн. Ярим ҳимоячилар: Ҳабиб Фардан, Мажид Ҳассан, Эвертон Рибейро, Ҳамис Исмоил. Ҳужумчилар: Макете Диоп, Аҳмад Халил.\nТашкил топган вақти: 1970 йил\nКлубнинг тўлиқ номи: «Ал-Аҳли Сауди»\nКлуб хўжайини: Ҳамдан ал Мактум\nСтадиони: «Рашид Стэдиум» (9415 томошабин)\nБош мураббийи: Космин Олариу\nБАА чемпиони: (7 марта) 1974-1975, 1975-1976, 1979-1980, 2005-2006, 2008-2009, 2013-2014, 2015-2016.\nБАА президенти кубоги: (8 марта) 1974-1975, 1976-1977, 1977-1978, 1995-1996, 2001-2002, 2003-2004, 2007-2008, 2012-2013.\nБАА лига кубоги: (2 марта) 2011-2012, 2013-2014.\nБАА суперкубоги соҳиби: (4 марта) 2009, 2013, 2014, 2016.\nОЧЛ финалчиси: 2015.\nЭлектрон манзили: www.alahliclub.ae\nФормаси: ўз майдонида - қизил-қора, меҳмонда - оқ.\nЖорий (2016|2017) мавсум чемпионатдаги ҳолати (15.02.2017): 19 ўйин, 12 ғалаба, 5 дуранг, 2 мағлубият, тўплар нисбати: 39-12. 2-ўрин.\nБААнинг энг совриндор жамоаси - «Ал-Айн»\nЖами 33та расмий совринга эга ушбу клуб бундан яқин 50 йил олдин Баҳрайндан келган талабалар ва Судан ишчилар жамияти томонидан ташкил этилган. Клубнинг «олтин эраси» дея 1997-2003 йиллар тилга олинади. 2002-2004 йилларда таниқли мураббий Бруно Метсю бошчилигида икки йил ичида 4та совринга эга чиққан. Мамлакатда катта шуҳрат қозонган ва ҳатто 3та уй аренасига эга. Улардан охирги қурилгани - «Ҳазза Бин Заид» жаҳон стандартларига тўлиқ мос келади. Сўнгги икки йил ичида стадиондаги ўриндиқлар сони яна 1200тага камайтирилди.\nАл-Айн шаҳри жамоаси футболчиларга пул сарфлаш борасида бемалол Европанинг етакчи жамоалари билан рақобатлаша олади. «Ал-Айн» таркибида қанотларда ва майдон марказида юқори тезлик ҳамда юксак техникага эга бўлган ёш футболчилар ҳаракат қилишади.\n«Ал-Айн» раҳбарияти инфратузилмани яхшилашга катта эътибор қаратяпти. Клуб академиясида 9 ёшдан 21 ёшгача бўлган футболчилардан иборат жамоалар тузилган ва улар БАА миллий чемпионатида иштирок этишади. Турли ёшдаги жамоаларга аксарият хорватиялик мураббийлар устозлик қилишяпти. Маълумот ўрнида айтиш керакки, ушбу клубда 2010 йилдан буён маҳаллий мутахассислар бош мураббий сифатида ишлашмаяпти. Жамоани ўтган мавсум ОЧЛ финалигача олиб чиққан Златко Далич жорий йилнинг 17 январида клубдан кетди ва унинг ишини Зоран Мамич давом эттиряпти.\nЮлдуз футболчи. Умар Абдулраҳмон. 1991 йил 20 сентябрда таваллуд топган. 2007 йилдан буён «Ал-Айн» клуби тизимида. 2012 йили ESPN телеканали томонидан Осиёнинг энг машҳур футболчиси, деб топилган. Орадан бир йил ўтиб, ФИФА уни «Осиёнинг энг умидли юлдузи», деб топган бўлса, айнан шу мавсумда у жаҳоннинг 50 нафар футболчиси орасида фойдалилик бўйича 39-ўринни банд этганди. Жаҳоннинг 3та йирик компанияси билан ҳомийлик шартномаси бор. PES-2016 видеоўйинининг Яқин Шарқ версияси учун элчи сифатида танлаб олинган ва Неймар билан мазкур ўйин видеоролигида суратга тушган. ОЧЛда жами 49та ўйинда қатнашиб, 10та гол урган ва 24та самарали узатма берган. 2016 йилда ОФК томонидан ҳақли равишда «Йил футболчиси», дея тан олинди.\nБиласизми? Жамоада Абдулраҳмон фамилияли тўрт футболчи бор. Булар - Амир (6-рақам), Умар (10-рақам), Холид (15-рақам) ва Муҳаммад (16-рақам). Умар, Холид ва Муҳаммад - ака-укалардир.\n«Ал-Айн»нинг ОЧЛдаги иштироки:\n2002|2003 йил: чемпион (5 ғалаба, 2 мағлубият)\n2004 йил: 1|4 финал (2 мағлубият)\n2005 йил: финал (5 ғалаба, 5 дуранг, 2 мағлубият)\n2006 йил: 1|4 финал (4 ғалаба, 2 дуранг, 2 мағлубият)\n2007 йил: Гуруҳ босқичи (1 ғалаба, 3 дуранг, 2 мағлубият)\n2010 йил: Гуруҳ босқичи (2 ғалаба, 1 дуранг, 3 мағлубият)\n2011 йил: Гуруҳ босқичи (2 ғалаба, 1 дуранг, 3 мағлубият)\n2013 йил: Гуруҳ босқичи (2 ғалаба, 4 мағлубият)\n2014 йил: 1|2 финал (8 ғалаба, 2 дуранг, 2 мағлубият)\n2015 йил: 1|8 финал (3 ғалаба, 5 дуранг, 0 мағлубият)\n2016 йил: финал (6 ғалаба, 5 дуранг, 3 мағлубият)\nДарвозабон: Холид Иса. Ҳимоячилар: Моҳанад Салим, Исмоил Аҳмад, Холид Абдулраҳмон, Довуд Али. Ярим ҳимоячилар: Ли Мюнг Жу, Кайо, Муҳаммад Абдулраҳмон, Умар Абдулраҳмон. Ҳужумчилар: Иброҳим Диаки, Носир ал Шамрони.\nТашкил этилган вақти: 1968 йил.\nСтадиони: «Ҳазза Бин Заид» (22717 томошабин).\nЖамоа раҳбари: Муҳаммад Бин Зайд.\nБош мураббийи: Зоран Мамич (Босния ва Герцеговина).\nЭришган ютуқлари: 12 карра БАА чемпиони (1976-77, 1980-81, 1983-84, 1992-93, 1997-98, 1999-00, 2001-02, 2002-03, 2003-04, 2011-12, 2012-13, 2014-15), 6 марта БАА президенти кубоги соҳиби (1999, 2001, 2005, 2006, 2009, 2014), ОЧЛ ғолиби (2003), ОЧЛ финалчиси (2005, 2016), Кўрфаз мамлакатлари клублари чемпионати ғолиби (2001), БАА ФФ кубоги соҳиби (1989, 2005, 2006), БАА суперкубоги соҳиби (1994, 2003, 2009, 2012, 2015).\nЭлектрон манзили: www.alainfc.aeҒarҒ\nЖорий (2016|2017) мавсум чемпионатдаги ҳолати (15.02.2017 й.): 19 ўйин, 12 ғалаба, 4 дуранг, 3 мағлубият, тўплар нисбати: 39-24. 3-ўрин.


Туркманистон президенти келаси ҳафтада Ўзбекистонга келади - 02.10.2021, Sputnik Ўзбекистон\nТОШКЕНТ, 2 окт – Sputnik. Туркманистон президенти Гурбангули Бердимуҳамедов яқин кунларда Ўзбекистонга расмий ташрифи кутилмоқда. Бу ҳақда Туркманистон давлат... 02.10.2021, Sputnik Ўзбекистон\nТОШКЕНТ, 2 окт – Sputnik. Туркманистон президенти Гурбангули Бердимуҳамедов яқин кунларда Ўзбекистонга расмий ташрифи кутилмоқда. Бу ҳақда Туркманистон давлат ахборот агентлиги хабар берди.Хабарда айтилишча, ҳозирда икки мамлакат ТИВ Туркманистон президентининг Ўзбекистонга 4-5 октябрь кунларига режалаштирилган расмий ташрифига тайёргарлик ишларини олиб бормоқда. Ташриф давомида Бердимуҳамедовнинг бир қанча муҳим тадбирларда иштирок этиши кутилмоқда.Жумладан, Туркманистон-Ўзбекистон иқтисодий форуми, шунингдек, ўзбек-туркман чегарасида савдо зоналарини яратиш масалаларини муҳокама қилиш ҳам кўзда тутилган.Сентябрь ойида Тошкентда Туркманистон-Ўзбекистон қўшма комиссиясининг 16-йиғилиши бўлиб ўтди. Унда икки давлат ўртасидаги савдо-иқтисодий, илмий-техникавий ва маданий ҳамкорлик бўйича ҳамкорликни йўлга қўйиш бўйича келишувларга эришилган. Анжуман доирасида қишлоқ хўжалиги техникаси ва ускуналари, минерал ўғитлар ва ўсимликларни ҳимоя қилиш учун кимёвий воситалари ҳажмини ошириш бўйича икки томонлама музокаралар ўтказилган.\nўзбекистон, туркманистон, гурбангули бердимуҳамедов\n12:07 02.10.2021 (янгиланди: 14:11 02.10.2021)\n© Пресс-служба президента УзбекистанаВстреча президента Узбекистана Шавката Мирзиёева и президента Туркменистана Гурбангулы Бердымухамедова\nТОШКЕНТ, 2 окт – Sputnik. Туркманистон президенти Гурбангули Бердимуҳамедов яқин кунларда Ўзбекистонга расмий ташрифи кутилмоқда. Бу ҳақда Туркманистон давлат ахборот агентлиги хабар берди.\nХабарда айтилишча, ҳозирда икки мамлакат ТИВ Туркманистон президентининг Ўзбекистонга 4-5 октябрь кунларига режалаштирилган расмий ташрифига тайёргарлик ишларини олиб бормоқда. Ташриф давомида Бердимуҳамедовнинг бир қанча муҳим тадбирларда иштирок этиши кутилмоқда.\nЖумладан, Туркманистон-Ўзбекистон иқтисодий форуми, шунингдек, ўзбек-туркман чегарасида савдо зоналарини яратиш масалаларини муҳокама қилиш ҳам кўзда тутилган.\nСентябрь ойида Тошкентда Туркманистон-Ўзбекистон қўшма комиссиясининг 16-йиғилиши бўлиб ўтди. Унда икки давлат ўртасидаги савдо-иқтисодий, илмий-техникавий ва маданий ҳамкорлик бўйича ҳамкорликни йўлга қўйиш бўйича келишувларга эришилган. Анжуман доирасида қишлоқ хўжалиги техникаси ва ускуналари, минерал ўғитлар ва ўсимликларни ҳимоя қилиш учун кимёвий воситалари ҳажмини ошириш бўйича икки томонлама музокаралар ўтказилган.


Дунёнинг энг кучли бош директори билан интервью: «Бундан қизиқроқ ишни топиб бўлмайди»Haqida.net\nHome Dunyo Дунёнинг энг кучли бош директори билан интервью: «Бундан қизиқроқ ишни топиб бўлмайди»\nРитейлдаги компаниялар раҳбарларининг аксарияти ўз фаолиятини мерчандайзер сифатида бошлаган. Пабло Исла эса бошқа йўлдан борган: 2005 йилда Inditex бошқаруви тепасига келишдан аввал у юридик таълим олган ва банкда ишлаган. Inditex — Испания компанияси, кийим савдоси билан шуғулланувчи йирик дўконлар тармоғи эгаси. Унинг тўлиқ номи — Industria de Diseño Textil Sociedad Anónima. Компания штаб-квартираси Испаниянинг Артейхо шаҳрида жойлашган. Кўп ритейллар электрон коммерциядан азият чеккан бир пайтда Inditex глобал экспансия ўтказган: бугун унинг саккиз бренди – Zara, Oysho, Massimo Dutti, Bershka, Pull and Bear, Zara Home, Stradivarius ва Uterque – 93 мамлакатда 7300 дўконга эгалик қилади. Исла HBR нашрига ўз компаниясининг рақиблардан нимаси билан ажралиб туриши ҳақида сўзлаб берди.\nИсла: Бизда ясси тузилма бўлиб, расмиятчиликка ҳожат йўқ. Аслини олганда, бизда ҳатто бошқарув қўмитаси ҳам йўқ. Муҳокамалардан сўнг одамларнинг ўзи қарор қабул қилишга ҳақли. Биз жамоавий фаолиятга урғу берамиз ва ходимларимизнинг «юлдузлик касали»га чалинишига йўл қўймаймиз. Ўтган йили 25 минг ходим (160 мингдан) ўз лавозимида юқорилади: бу тадбиркорлик маданиятини қўллаб-қувватлайди.\nЭкспертлар Zara'ни «тезкор мода» компанияси, Швециянинг H&M компанияси ва Япониянинг Uniqlo бренди рақиби деб ҳисоблайди. Сиз бундай таққослашга қандай қарайсиз?\nЁрлиқларни ёқтирмайман. Бизнинг бизнес-моделимиз ўзига хос: биз ҳатто бир мавсум доирасидаги ўзгаришларга ҳам мослашамиз. Биз «яқин етказиб берувчи» тизимини қўллаймиз: товарларнинг аксарияти Испания, Португалия ва Марокашда ишлаб чиқарилади ва биз уларни дарҳол етказиб берамиз. Дизайнга кўп эътибор қаратамиз: мижозлар нима хоҳлаётганини тушуниш ва уларга дизайн-ишлаб чиқариш-логистикани ўз ичига олган тизим орқали маҳсулотни етказиш муҳим. Товарлар ҳафтада икки марта дўконларга келиб тушади. Биз технологиялар ва алгоритмлар ёрдамида етказиладиган маҳсулотларни танлаймиз, бироқ дўкон директори ҳам буюртмага ўзгариш киритиш ҳуқуқига эга, у ҳам бренд соҳиби. Бу инсон қиёфасидаги техник тараққиёт.\n«Молл»ларнинг ёпилиши сизнинг бизнесингизга таъсир кўрсатадими?\n«Молл»лар ҳақида жисмоний дўконлар ҳақида қандай фикрда бўлсам, шундай фикрдаман. Биз жуда талабчанмиз ва дуч келган савдо маркази томон интилавермаймиз. Бундан ташқари, веб-сайт ишга тушгандан бери онлайн- ва офлайн-дўконлар фаолияти ҳам яхши йўлга қўйилган.\nҲа, жуда жиддий таъсир қилади. Биз қарор қабул қилаётганимизда барқарор ривожланиш ҳақида ўйлаймиз. Бу хомашё ва товарлар сифати, уларни қайта ишлаш имконияти, ишлаб чиқарувчиларнинг ишлаш шароитларидир. 2020 йилга бориб барча дўконларимиз экосамарали бўлиши керак: 40 фоизга камроқ сув сарфлаш ва 20 фоизга кам – электр энергияси. Бугунги кунда 70 фоиз савдо нуқталаримиз мазкур стандартга мувофиқ келади. Бизнинг ходимларимиз – асосан ёшлар. Улар сайёра ҳақида қайғуриб, жамият ҳаётида фаол иштирок этишади.\nАҚШ коалицияси: Ироқ ИШИДдан деярли бутунлай озод этилди


Моякдаги ўзгариш - ATF.UZ — Onlayn tibbiy konsultatsiya\nSavollar › Mavzu: Urologiya › Моякдаги ўзгариш\nАссалому алайкум мени ёшим 22 да хозир Россиядаман. Бир ҳафта олдин моякнинг чап томонида оғриқ сездим 3 кунча оғриди, хозир хеч қандай оғриқ сезилмаяпти тест ўтгазганимда ўнгига нисбатан ўзгариш бор, қаттиқ безча билиняпти. Докторга борай десам русчани яхши билмайман. Бу қандай касаллик бўлиши мумкин? Қандай йўл тутсам бўлади? Маслаҳат беринг. Жавоб учун олдиндан раҳмат\nМоякдаги оғриқ кўпроқ эхтимоллик билан мояк ўткир шамоллаши ёки сурункали шамоллаши қўзғалиб қолиши бўлиши керак. Бу холатда мояк ортиғи хам шамоллаган бўлиши мумкин. Бу холат эркакни ортиқча безовта қилмай кечиши хам мумкин. Лекин асорати яхшигина\nҚандай тест ўтказгансиз билмадим, лекин Андролог мутахассис хам тест ўтказса яхши бўларди. Шунда келажакда бефарзанд бўлиб қолишдек жиддий муаммо эхтимолини олган бўласиз. Йўлини топиб докторга тушунтиринг


Чирчиқда янгиланишлар мавсуми / ADOLAT ижтимоий-сиесий газетаси\nЧирчиқда янгиланишлар мавсуми\nБугунги пандемия шароитида жамият ҳаётида амалга оширилаётган ишлар депутатлардан янада фаоллик талаб этмоқда. Чунки вақт кутиб турмайди. Иқтисодий инқироз вақтида одамларнинг турмуш шароитини яхшилаш, аҳолини қийнаётган муаммоларни ўз вақтида аниқлаш, уларни ҳал қилиш чораларини кўриш, бир сўз билан айтганда, ўз ишига, вазифасига кўпроқ масъулият билан ёндашиш керак.\nФикримизни халқ депутатлари Чирчиқ шаҳар Кенгашидаги “Адолат” СДП депутатлик гуруҳи аъзолари фаолияти мисолида давом эттирамиз. Чирчиқлик депутатлар партиямиз электорати манфаатларини ҳимоя қилиш, аҳоли мурожаатлари билан ишлаш, бу борада уларга амалий ёрдам кўрсатишда ҳар доимгидан кўпроқ фаоллик кўрсатишмоқда. Хусусан, шаҳарнинг “Ҳайдар Мақсудов” маҳалласи аҳолиси билан учрашув чоғида ҳудуддаги тадбиркорлар “КСМ” корхонаси ичидан ўтадиган оқова сув йўлларини ёпиб, муаммоларни кўпайтираётганини маълум қилишди. Ушбу оқова сув маҳалла аҳолиси хонадонларига оқиб кираётгани, ернинг захлаб кетиши одамларнинг соғлигига зиён етказаётгани ҳақида гапириб, ёрдам сўрашди. Муаммо Чирчиқ шаҳар Кенгаши депутати Р.Дастиров саъй-ҳаракати билан ўз ечимини топди.\nБундан ташқари, сайловчилар билан мулоқот чоғида “Ҳайдар Мақсудов” маҳалласининг “Қангли”, “Маърифат- Қайилма” кўчасини кесиб ўтувчиларнинг хавфсизлигини таъминлаш мақсадида пиёдалар йўлакчасини ташкил этиш масаласида мурожаат бўлган эди. Депутат Р.Дастиров шаҳар йўл қурилиш пудрат корхонаси раҳбари билан боғланди. Қисқа фурсатда ташкилот томонидан пиёдалар йўлига бетон йўлак ётқизилди. Шунингдек, мазкур кўчалардаги эскириб, авария ҳолатига келиб, ёнғин хавфини чиқараётган симёғочларни алмаштириб бериш юзасидан тушган мурожаатлар шаҳар электр энергия тармоқлари корхонаси раҳбари С.Файзуллаев билан ҳамкорликда ижобий ҳал этилди.\nДепутатлик гуруҳининг яна бир аъзоси Ш.Бегматов ҳам сайловчиларнинг ишончини оқлаш учун ўз вазифасига масъулият билан ёндашиб келмоқда. Масалан, “Шарқ” маҳалласининг 30 га яқин фуқароларидан ички кўчаларни асфальт қилиш, “Шарқ”, “Муқимий”, “Буюк Турон” кўчаларидаги яроқсиз электр симёғочларини алмаштириш, “Шарқ”, “Аҳмад Яссавий” маҳаллалари ҳудудидан оқиб ўтувчи канал турли маиший чиқиндилар билан тўлиб кетганлиги каби 32 та мурожаат келиб тушди. Ободонлаштириш бошқармаси томонидан маҳалладаги ички йўлларнинг 340 метр қисми асфальтланди. “Чирчиқ шаҳар ГЭС каскади” унитар корхонаси раҳбарига юборилган депутатлик сўрови натижасида “Шарқ” ва “Яссавий” маҳаллалари марказидан оқиб ўтувчи Чирчиқ канали ва кўприк атрофи ҳар ҳил маиший чиқиндилардан тозаланди.\nХалқ депутатлари Чирчиқ шаҳар Кенгаши депутати У.Юнусов ҳам ўзи сайланган ҳудудда аҳоли муаммоларини ўрганмоқда. Сайловчилар билан мулоқот чоғида “Ифтихор” маҳалласи ҳудудидаги кўчада тунги ёритиш чироқлари ўрнатилмаганлиги, йўлларнинг таъмирталаблиги, “Лола” маҳалласи ҳудудида эса электр тизими нотўғри ўрнатилганлиги боис аҳоли ҳаёти хавф остида қолаётганлиги сабаб симёғочларни қайта ўрнатиш бўйича мурожаатлар келиб тушди. Депутат У.Юнусовнинг шаҳар электр тармоқлари корхонаси раҳбарига юборган депутатлик сўрови асосида мазкур масала ҳам ижобий ҳал қилиниб, кўчаларга янги симёғочлар ўрнатилди.\nДепутатлик гуруҳининг яна бир аъзоси О.Таджибаев ўзи сайланган ҳудуд муаммоларини ўрганиш жараёнида асосан ички йўлларни таъмирлаш, бандлик ва коммунал соҳа билан боғлиқ мурожаатларни қабул қилди. Фуқаро Ўразбой Бабажановга “Элус” МЧЖ раҳбари томонидан иш ҳақи тўланмаганлиги ва асоссиз ишдан бўшатганлиги бўйича мурожаат тушди. Депутат О.Таджибаев фуқаро муаммосини Чирчиқ туманлараро судига йўллаб, депутатлик сўрови орқали ҳал этди.\nА.Темур кўчасидаги кўп қаватли 11-уйнинг биринчи қаватида кутубхона жойлашган бўлиб, илгари мактаб ва коллеж ўқувчилари қаторида ушбу кутубхонадан аҳоли ҳам кенг фойдаланиб келган. Бугун ушбу кутубхонадан аҳоли фойдаланишига чеклов қўйилганлиги боис мурожаатлар келиб тушди. Чирчиқ шаҳар кенгаши депутати М.Якубов Тошкент вилояти Чирчиқ педагогика институти ректори Г.Муҳаммедов билан биргаликда муаммони ҳал этиб, аҳолига қулайлик яратиб берилди.\nЮртимизда юзага келган фавқулодда вазиятдан келиб чиқиб, “Адолат” СДП Чирчиқ шаҳар Кенгаши фаоллари ва маҳаллий Кенгаш депутатлари томонидан тизимли равишда “Вирусга тўсиқ, меҳрга очиқмиз” хайрия акциялари доирасида жойларда ижтимоий кўмакка муҳтож оилаларга саховат ва мурувват ёрдамлари кўрсатиб келинмоқда. Жумладан, партиянинг Чирчиқ шаҳар Кенгаши раиси Равшан Дастиров, Халқ депутатлари Тошкент вилояти Кенгаши депутати Маҳмуджон Балтабаев, халқ депутатлари Чирчиқ шаҳар Кенгаши депутатлари Мўмин Якубов, Эржан Нисанкулов, Шуҳрат Бегматов “Шарқ”, “Аҳмад Яссавий”, “Навбаҳор” “Шодлик” МФЙларда яшовчи 200 та эҳтиёжманд оила учун минг дона қадоқда чой ҳамда сариёғ, 10 минг дона тиббиёт ниқоби, 100 жуфт спорт анжомларини тарқатишди.\nШунингдек, халқ депутатлари шаҳар Кенгашининг доимий комиссиялари йиғилишида депутатлик гуруҳининг ташаббуси билан шаҳар молия бўлими, ИИБ, прокуратура, жиноят ишлари бўйича туман суди раҳбар ходимларининг онлайн эшитувлари ўтказилди. Депутатларнинг мулоҳаза ва таклифлари ўртага ташланиб, ҳамкорликда ҳал этиладиган амалий ишлар хусусида фикрлашиб олинди.\nКўриниб турибдики, халқ депутатлари Чирчиқ шаҳар Кенгашидаги Ўзбекистон “Адолат” СДП депутатлик гуруҳи аъзоларининг ташаббуси, ҳаракатлари билан шаҳарда бир қатор муаммолар ўз ечимини топмоқда. Фуқароларнинг мурожаатлари вақтида ўрганилиб, мавжуд камчиликлар бартараф этилмоқда.\nЗотан, ҳар бир мурожаат ўзаро мулоқотга, мулоқот эса муҳокамага йўл очади. Бу билан жамиятимизда адолат барқарорлиги таъминланади, адолат бор жойда эса шикоятга ўрин қолмайди.\n“Партия патронажи” у орқали халққа янада яқинлашам...\nМутахассисларнинг таъкидлашича, патронаж — аҳолининг тиббий-санитария хизмати борасида алоҳида эътиборга лойиқ бўлган контингентига уйда тибб...\nДОНОРЛИК АКЦИЯСИ: 548 нафар кўнгилли 138,3 литр қ...\nДОНОРЛИК АКЦИЯСИ: 548 нафар кўнгилли 138,3 литр қон топширди Аввал хабар берганимиздек, жорий йил юртимизда карантин чоралари қатъий бе...


13.08.2020 Чоп этиш учун\n2020 йил 13 август куни Олий Мажлис Қонунчилик палатасининг Коррупцияга қарши курашиш ва суд-ҳуқуқ масалалари қўмитаcи томонидан “Коррупция ва одил судлов масалаларига оид рейтинг юритиш тартиб-таомиллари” мавзусида семинар ўтказилди.\nТадбирда Олий Мажлис Қонунчилик палатаси депутатлари, сенаторлар, Олий суд, Судьялар Олий Кенгаши, Коррупцияга қарши курашиш агентлиги, Бош прокуратура академияси, Қонунчилик муаммолари ва парламент тадқиқотлари институти, “Ижтимоий фикр” жамоатчилик фикрини ўрганиш Республика маркази, фуқаролик жамияти институтлари ҳамда журналистлар иштирок этди.\nДастлаб, семинар иштирокчиларига мамлакатимизда сўнгги йилларда одил судловни таъминлаш ва коррупцияга қарши курашиш борасида изчил ислоҳотлар олиб борилаётгани, бу борада суд ҳокимияти чинакам мустақиллигини таъминлаш ҳамда коррупциянинг олдини олиш ва унга қарши курашиш борасида чуқур институционал ўзгаришларни ўз ичига олган ҳуқуқий механизмлар яратиш борасида амалга оширилган ишлар таништирилди.\nҚайд этилганидек, соҳада амалга оширилаётган ислоҳотларнинг янада натижадорлиги ва жозибадорлигини ошириш борасида ўз ечимини кутаётган бир қанча муаммолар мавжуд. Шунингдек, шиддат билан ўзгараётган давр фуқароларимизнинг эҳтиёжини қондиришга қодир бўлган суд ҳуқуқ тизими бўлишини тақозо этмоқда. Бу борада одил судлов ва коррупцияга қарши курашиш борасида жойлардаги ҳолатни холис баҳолаш тизимини жорий қилиш ҳамда мазкур жараёнда халқ вакилларининг ўрни ва ролини оширишга қаратилган комплекс чора-тадбирларни белгилаш зарурати бор.\nПрезидентимиз раислигида жорий йилнинг 30 июнь куни ўтказилган видеоселектор йиғилишда парламент аъзолари томонидан жойларда мулоқот олиб боришни давом эттириш айтилган эди. Бундан ташқари, ҳар бир ҳудуднинг одил судлов ва коррупция масалаларига оид рейтинги юритилишини таъминлаш таклифи ҳам тушган эди. Бугунги семинар ҳам айнан шу масалага бағишланди.\nСеминарда мутасадди идоралар вакилларининг бу борадаги фикр ва таклифлари эшитилиб, рейтинг юритилиши бўйича Олий Мажлис ҳузуридаги Қонунчилик муаммолари ва парламент тадқиқотлари институти томонидан дастлабки тарзда таёрланган ва муҳокама учун тақдим этилган услубий қўлланма ҳақида сўз юритилди.\nТаъкидланганидек, ушбу қўлланма ҳудудларда коррупция ва одил судлов масалаларига оид рейтингини юритиш тартиби, рейтинг натижаларини шакллантириш манбаалари ва рейтинг натижаларини баҳолаш тизимини ўз ичига олган.\nБироқ айнан ички рейтинглар, айниқса одил судлов ва коррупция масаласида янги соҳа ва янги вазифа бўлганлиги, бу борада хорижий тажриба ҳам камлиги боис, тайёрланган қўлланма пишиқ-пухта бўлиши учун семинар иштирокчилари ўзининг таклифларини бердилар.\nҚизғин баҳс мунозара руҳида ўтган тадбирда депутатлар ва тадбир иштирокчилари тақдим этилган қўлланмани янада маромига етказиш ва бу борада ишчи гуруҳ шакллантириш таклифини маъқулладилар.\nИшчи гуруҳга қўлланмани янада такомиллаштириш ва унинг якуний шаклини Олий Мажлис Қонунчилик палатасига қисқа муддатларда тақдим этиш вазифаси юклатилди.\nСеминар иштирокчилари бир фикрда якдил бўлдилар. Энг муҳими, жорий қилинаётган янги тизим фуқароларнинг ҳуқуқ ва эркинликларини ҳимоя қилишнинг самарали механизмининг янада такомиллашишига ҳамда бу борада олиб борилаётган ислоҳотларнинг янада натижадорлигини таъминлашга хизмат қилади.\nТадбирда кун тартибидаги масалалар юзасидан тегишли қарор қабул қилинди.